text:
Nýggj hugsjón samtykt á meinigheitsfundi í Havn í dag
Nýggj hugsjón samtykt á meinigheitsfundi í Havn í dag
Árligi meinigheitsfundurin var í Meinigheitshúsinum í Havn í dag. Áleið 50 fólk møttu upp til fundin, har stýrið m.a. legði fram nýggja hugsjón, ið varð endaliga samtykt. Nýggja hugsjónin fyri meinigheitina er: Vit eru ein livandi meinigheit, ið gevur býnum vón.
Hetta gera vit við at:
- fylgjast við Jesusi
- møta menniskjum við umsorgan
- boða gleðiboðskapin
- útrusta til tænastu
- senda út í missión
Endamálið við hugsjónini er at seta orð á, hvat meinigheitin brennir fyri og hvørji ynskir hon hevur fyri framtíðina. Hetta gevur eitt sterkari felagsstev og ger tað lættari at seta mál tvørtur um allar arbeiðsgreinar. Og hon kemur eisini at merkja alt arbeiði í Meinigheitshúsinum framyvir.
– Ein hugsjón er alneyðug, um ein meinigheit ikki skal blíva líkasæl og doyggja út, sigur Heri Kjærbo, stýrisformaður í Meinigheitshúsinum. Hugsjónin gevur okkum eitt felags mál at arbeiða fram ímóti og er ein drívmegi fyri okkum, sum eru partur av meinigheitini. Hetta hava vit eisini merkt í allari tilgongdini; fólk eru blivin alsamt meira virkin í meinigheitini og í okkara relatión til býin og samfelagið annars.
Visiónsarbeiði tekur tíð
Skjøtul var settur á arbeiði við at fáa eina nýggja hugsjón á meinigheitsfundinum í mars 2019. Eitt ár varð sett av til tilgongdina, og í dag kom meinigheitin endaliga á mál. Ætlanin var at hava meinigheitsfundin í mars mánað, men vegna korona-støðuna varð hesin útsettur til 30. mai.
Farna árið hevur meinigheitin á ymsan hátt luttikið í visiónsarbeiðinum, sum stýrið hevur leitt. Tveir visiónsdagar hava verið á vári og á heysti 2019, har øll meinigheitin luttók. Síðan arbeiddi stýrið við at orða hugsjónina. Seinni komu toymisleiðararnir í meinigheitini saman til tess at skerpa hugsjónina áðrenn stýrið kom fram til endaligu orðingina. Endaliga uppskotið varð so lagt fram á meinigheitsfundinum í dag, har øll meinigheitin tók undir við nýggju hugsjónini.
Ein meinigheit í vøkstri
Til meinigheitsfundin varð eisini litið aftur á virksemi og fíggjarstøðuna seinasta árið. Alsamt fleiri fólk ganga á møti, eisini yngri barnafamiljur. Arbeitt hevur eisini verið við at seta fylgjarabólkar á stovn, har meinigheitslimir koma saman í smærri bólkum at lesa Bíbliuna, biðja saman og hava umsorgan fyri hvør øðrum. Tema-dagar vóru aftur í januar 2020 við góðari undirtøku, og komandi ár fær meinigheitin vitjan av Rolf Kjøde úr Norra.
Vaksandi inntøkur og útreiðslur avspegla eisini vaksandi virksemi. Samlaði roknskapurin vísti eitt yvirskot á 28.335 kr, sum Bogi Bendtsen, bókhaldari fyri Meinigheitshúsið, legði fram á fundinum. Ætlanir eru at gera fleiri íløgur framyvir m.a. í ljóðviðurskifti, tekniska útgerð, fjarhita og at fríðka um húsið.
Stýrið skipað seg av nýggjum
Á fundinum varð kunnað um nýval í stýrinum. Hvør stýrislimur verður valdur til eitt 2 ára tíðarskeið, og hvørt ár standa stýrislimir fyri vali. Hesuferð stóð formaðurin, Heri Kjærbo, fyri nývali, og hann var afturvaldur at sita í 2 ár afturat. Jógvan Garðsá valdi at takka fyri seg hesaferð eftir at hava sitið í stýrinum í nógv ár. Í hansara stað er Karl Michaelsen nývaldur stýrislimur.
Stýrið hevur skipað seg av nýggjum við Hera Kjærbo sum formanni, Jákup Justinussen næstformanni, Viggo Johannesen 2. næstform., Eyðhild Dam Hansen skrivari og Karl Michaelsen stýrislimur.


c: text/html

text:
- Tíðindi, mentan og ítróttur
Jacinda Ardern vann valið
Nýsælandski forsætisráðharrin, Jacinda Ardern, og Arbeiðaraflokkurin hava í dag vunnið greiðan sigur í nýsælandska tjóðartingsvalinum.
Arbeiðaraflokkurin hevur fingið 49 prosent av atkvøðunum og 64 av 120 sessum í parlamentinum eftir at fleiri enn 97 prosent av atkvøðunum eru taldar.
Sostatt skrivar Arbeiðaraflokkurin eisini søgu sum fyrsti flokkurin nakrantíð, ið hevur vunnið reinan meiriluta í Ný Sælandi, síðan landið fekk eina nýggja valskipan í 1996.
Fagnaðurin stórur
Fagnaðurin var eisini stórur í valhølunum hjá nýsælendska arbeiðaraflokkinum, tá Jacinda Ardern kom á pallin, takkaði veljarunum og minti á týdningin av at standa saman hóast ósemjur.
– Val eru sjáldan serliga góð til at sameina fólk, men tey nýtast ikki at skilja fólk sundur. Og í krepputíðum trúgvi eg, at Ný Sæland hevur víst hetta. Tí sigi eg enn einaferð takk, segði Jacinda Ardern til stóran fagnað.
Næsti avbjóðarin, the National Party, fær 26,9 prosent av atkvøðunum og 35 sessir. Flokkarnir ACT New Zealand og Grøni flokkurin fáa hvør 10 sessir í tinginum, meðan Maori-flokkurin fær tann síðsta sessin.
Upprunaliga skuldi tjóðartingsval vera í september, men bleiv valið útsett ein mánað vegna koronustøðuna.

robotstxt: allowed

filter: keep


text:
Luttøka á heimsins størstu ráðstevnu fyri spælmenning, Game Developers Conference í San Francisco, stendur upp á spæl, tá tiltakið FT GameJam 2018 fer av bakkastokki 28. september.
Í døgunum 28.-30. september verður FT GameJam 2018, og hesa ferð verður tiltakið bæði størri, betri og stuttligari enn undanfarin ár. Tiltakið verður í nýggjum sniði, karmar verða endavendir, og vinnarin fær køna ráðgeving at víðarimenna telduspælið, sum vinnarin ber á borðið.
– Í ár er visjónin at fáa stóra gjøgnumbrotið á alheimsmarknaðinum, sigur Bjartur Nolsøe, stjóri í Íverksetarahúsinum, og staðfestir, at hóast fleiri føroysk telduspøl eru ment seinastu árini, so væntar framvegis tað heilt stóra gjøgnumbrotið.
At tiltakið verður í nýggjum sniði kemst millum annað av, at føroyska KT-vinnan er ein dyggur stuðul.
Í ár verður tiltakið stuðlað av Nema, Klintra, Elektron, Formula og Føroya Tele, og harumframt gera Fonn Flog og Atlantic Airways tað gjørligt hjá fyriskiparunum at senda vinnandi bólkin á eina spennandi ferð til San Francisco í mars 2019, har luttøka á heimsins størstu ráðstevnu fyri spælmenning, Game Developers Conference, stendur fyri framman.
– Í ár fáa luttakararnir eisini atgongd til karmar, sum stuðla undir tilgongdina at framleiða eitt telduspæl. Tað krevur dugnaliga vitan og fleiri ymiskar fak- og førleikar, sigur Bjartur Nolsøe og nevnir millum annar forritarar, grafikarar, søguskrivarar, teknarar, málarar, ljóðsnillingar, tónleikarar og annars fólk við einum sunnum áhuga fyri spælmenning.
Tað verður lagt upp til eitt brak av einum tiltaki, sum Íverksetarahúsið skipar fyri í samstarvi við Føroya Tele. Tiltakið er ókeypis.
Tilmelding á [email protected]
Les meira um FT GameJam her:
- https://iverksetan.fo/ft-gamejam-2018-i-nyggjum-snidi/
- https://iverksetan.fo/ft-gamejam-2018-okeypis-verkstova-vid-lindu-randazzo-fra-house-on-fire/


text:
Bálbrenning
Bálbrenning
Bálbrenning skal altíð fylgja vegleiðingini frá Umhvørvisstovuni, og í hvørjum einstøkum føri skulu borgarar, ið ætla sær at brenna bál, venda sær til Miðlan á telefon 410000.
Bál á nýggjárinum 2018
Borgarar, ið ynskja at brenna bál nýggjársaftan, skulu skráseta seg hjá Klaksvíkar sløkkilið. Hetta verður gjørt umvegis leinkið her.
Umframt at fylgja vegleiðing og galdandi reglugerð á økinum, eiga atlit eisini at verða tikin til grannarnar, um bálið verður brent í íbúðarøki. Góður siður er tí at kunna grannalagið, áðrenn bál verður brent nærhendis bústað.
Í sambandi við bálbrenning og brenning í smáum heimaovnum og í eldstaði eru her nøkur dømi um, hvat kann brennast, og hvat ikki kann brennast.
Hetta er loyvt at brenna:
- Reinur og turrur óviðgjørdur viður
- Ólitað pappír og papp
- Jólatrø og annað grann
Hetta er ikki loyvt at brenna:
- Plast og gummi (t. d. flamingo, dekk, nótir, posar og annað)
- Viðgjørdur og málaður viður
- Saguspønir og spønplátur
- Húsarhaldsburturkast
- Vandamikið burturkast (t. d. máling, battarí, olja, oyðingarevni, loysingarevni o. a.)
- Klæðir, leður og annað
- Mjólkarpakkar
- Dagbløð og vikubløð (viðgjørt papír)


text:
Í dag var móttøka fyri innbodnum, nú Tinghúsið læt upp í Klaksvík. Elsebeth Mercedis Gunnleygsdóttur, landsstýriskvinna, helt røðu, har hon millum annað segði:
“Nú handilin flytur av Kambsdali til Klaksvíkar, verður betri pláss á Kambsdali til verkstaðin og vónandi uppaftur betri møguleiki at skipa arbeiðstilboð undir tryggum kørmum har: Tilboð til ung, sum ikki fáa ella varðveita tilknýtið til arbeiðsmarknaðin, og tilboð til yngri borgarar, sum hava byrjandi demens, sclerosu og Parkinson, og sum ikki longur megna at vera á vanliga arbeiðsmarknaðinum.”
Les alla røðuna her.
Eisini kann hon lesast niðast í greinini.
Almannamálaráðið
Móttøka í Tinghúsinum í Klaksvík, 25/5-20:
Góðan dag, øll somul, og takk fyri, at eg varð boðin at siga nøkur orð, nú nýggi handilin hjá Tinghúsinum letur upp her í Klaksvík.
Tað er ótrúliga áhugavert og kveikjandi at hoyra tykkum greiða frá øllum tí fjølbroytta virkseminum hjá Dugna.
¤
Ein av mínum allarfyrstu uppgávum sum landsstýriskvinna í almannamálum var, tá eg í september fekk høvi at heilsa uppá Joan Mellemgaard, sum fekk lærlingaprógv sum krambakvinna á Dugna.
Móttøkan, sum varð hildin fyri Joan, var eitt gott høvi hjá mær at kunna meg um tað, tit fáast við.
Havi eg verið imponerað av øllum tí, tit fáa burturúr, ja, so gav hesin dagurin mær veruliga eina fatan av, at tað er nakað heilt serligt , tit gera.
Og fekk meg eisini at skilja, hvussu týdningarmikið tað er, at landsins myndugleikar gera sítt til, at karmarnir hjá tykkum at virka í, eru góðir.
Tit skulu vita, at eg sera fegin vil halda fram at virka fyri hesum.
¤
Nú, handilin flytur av Kambsdali til Klaksvíkar, verður betri pláss á Kambsdali til verkstaðin og vónandi uppaftur betri møguleiki at skipa arbeiðstilboð undir tryggum kørmum har:
Tilboð til ung, sum ikki fáa ella varðveita tilknýtið til arbeiðsmarknaðin.
Og tilboð til yngri borgarar, sum hava byrjandi demens, sclerosu og Parkinson, og sum ikki longur megna at vera á vanliga arbeiðsmarknaðinum.
Samstundis flytur handilin nærri kundunum og keypiorkuni.
Tit í Dugna hava sostatt enn betri møguleika at røkka tykkara endamálum, bæði í Eysturoynni og í Norðoyggjum.
So hetta má sigast at vera ein Vinn-Vinn støða.
¤
At tit nú lata handilin upp í snotiligu hølunum her í Klaksvík, fegnist eg sjálvandi um – man er væl eitt sindur lokal
Hetta er tó ikki fyrstu ferð, tit royna tykkum her norðuri. Tí fyrst í juni í fjør var norðoyastevna og samstundis Royal Run.
Tá høvdu tit ein sokallaðan Pop-Up handil (ella Støkk Upp handil, sum tað nú eitur á føroyskum, sá eg onkrastaðni).
Har vitjaðu nógv fólk og væl varð selt, frættist.
Aftur í september høvdu tit handil og kafé í 4 dagar, og eisini tá var undirtøkan góð.
Eg veit, at tit hava viljað havt handilin nærri øðrum handlum og harvið nærri kundunum.
Og á ”business-máli” kann man siga, at við teimum royndunum, tit gjørdu her í Klaksvík í fjør, hava tit kannað sølu- og kundagrundarlagið og á tann hátt fyrireikað tykkum væl til at lata upp her.
¤
Tá vit tosa um endurnýtsluhandlarnar hjá Dugna, eru fleiri ting, sum man kann gleðast um:
Nógv fólk fáa ein aktivan arbeiðsdag og harvið ein innihaldsríkan gerandisdag.
Samstundis fáa vit minkað um ovurnýtslu og dálking, tá møblar, súkklur og annað mangt verða endurnýtt og ikki tveitt í rusk.
Tað er at gleðast um, at tað veruliga hevur vundið uppá seg at endurnýta. Tess meira gleðiligt er tað, at serliga tey ungu halda hetta vera rætt og snilt at gera.
Tað er væl umtókt at innrætta við ommusa gomlu møblum, myndum og lampum.
Og eru møblarnir hjá ommu farnir á Bukvald, ella vil omma kanska ikki sleppa teimum enn, ja so er eitt gott mið at leita júst í handlinum hjá Dugna.
At endurnýta er tíbetur blivið modernað.
¤
Vón mín er, at tað fer at ganga væl og at klaksvíkingar og norðingar taka væl undir við hesum nýggja tilboði.
Vónandi fara fólk í økinum at vitja dúgliga í handlinum og í kaféini.
Hvør veit, um ikki hetta verður enn eitt vælumtókt savningarstað í Klaksvík.
Hjartaliga tillukku og takk fyri!


text:
Útbúgvingarráð fyri Heilsuútbúgvingarnar
Útbúgvingarráðið hevur umboð frá starvsvenjingini, ábyrgdarhavandi myndugleikum og ráðum, starvsfólki á Heilsuskúlanum, eins og frá fakfeløgum á heilsuøkinum.
Tvær ferðir árliga hevur Útbúgvingarráðið fund á Heilsuskúlanum.
Ráðið er sett fyri at viðgerða og ummæla ymisk viðurskifti í útbúgvingini og fær á henda hátt ávirkan á og kann fylgja við í gongdini, hvussu útbúgvingin verður skipað og uppbygd.
Allar útbúgvingarligar broytingar og endurnýggjanir, sum eru í námsskipan, námsætlanum, kunngerð og lóg, skulu fyri útbúgvingarráðið til ummælis, fyri síðan at verða góðkendar av Mentamálaráðnum.
Sí meira niðanfyri í kunngerð um Útbúgvingarráð:
https://logir.fo/Kunngerd/97-fra-02-07-2019-um-utbugvingarrad-fyri-heilsuhjalparautbugvingina-og-heilsuroktarautbugvingina-og-utbugvingarrad-fyri-namsfrodiligu-hjalparautbugvingina


text:
Vísindavøkan 2019 verður um ARV
Evnið fyri ársins Vísindavøku verður ARVUR. Fríggjadagin 20. september fara granskarar og onnur starvsfólk frá granskingarstovnum í Føroyum at hava framløgur, framsýningar og tiltøk, sum á ymsan hátt snúgva seg um ARV. Evnið verður tulkað í víðastu merking. Endamálið er at fáa tey vitjandi at undrast, seta spurningar og kveikja hugsanir framyvir.
Vísindavøkan 2019 verður á øðrum sinni í Sjóvinnuhúsinum. Tiltakið er í fleiri pørtum til ymsar málbólkar. Tiltakið verður væntandi frá kl. 8 til langt út á seinnapartin.
Kongshøll
Í Kongshøll, fyrilestrarhølinum á 4. hædd, verða stuttar framløgur frá granskarum frá ymsu stovnunum. Eisini verður snarrøðu-kapping aftur. Hetta varð roynt á fyrsta sinni í fjør, og riggaði sera væl. Onkur onnur tiltøk verða helst eisini í Kongshøll.
Tiltøkini í Kongshøll eru serliga hugsað til lesandi á Fróðskaparsetrinum, miðnámi og møguliga til Nám X og 10. flokkarnar kring landið, men øll eru vælkomin.
Svalin
Á svalanum á aðru hædd verða ymisk tiltøk og framsýningar. Her er høvi at hitta granskarar, spyrja og royna ymiskt. Væntandi verður matstovan Silo opin, tá Vísindavøkan er. Har er høvi at seta seg niður og keypa okkurt at eta og drekka.
Tiltøkini á svalanum eru hugsað til almenning, lesandi og skúlanæmingar frá umleið 5. flokki.
Tiltøk fyri børn uttanfyri
Á parkeringsøkinum frammanfyri Sjóvinnuhúsið verða ymisk tiltøk. Næmingar og lærarar á Glasi fara at endurtaka tiltøkini í teltinum, sum plaga at fáa sera góða móttøku. Tey gera ymsar forvitnisligar og undirhaldandi royndir, har børn og barnsligar sálir eisini sleppa at royna seg.
Nakrir granskingarstovnar fara eisni at hava tiltøk uttanfyri fyri børn og vaksin.
Vísindavøka á ferð
Vísindavøkan fer eisini aftur á ferð kring landið. Eins og í 2019 er ætlanin at skipa fyri 5 kvøldum við 3 styttri fyrilestrum. Tað verða ymiskir fyrilestrar til tey fimm tiltøkini, so til ber at hoyra fleiri fyrilestrar, um áhugi er fyri tí.
Vísindavøka á ferð vendir sær mest til vaksin fólk.
Vísindavøkublaðið
Aftur í ár kemur eitt serligt Vísindavøkublað, sum vit gera í samstarvi við Sosialin. Blaðið kemur út nakað áðrenn Vísindavøkuna. Bløðini frá undanfarnum árum kunnu lesast her
Set X í kalendaran
Vísindavøkan verður 20. september , tað er eina viku fyrr enn vanligt. Hetta er serliga gjørt fyri at tiltakið ikki skal vera samstundis sum árligi Vinnudagurin hjá Vinnuhúsinum.
Skráin kemur seinni.


text:
Hátíðarhald: Viðalundin 40 ár
Í ár eru 40 ár síðani fyrstu trøðini vóru gróðursett í viðarlundini Úti í Grøv. Í hesum sambandi verður skipað fyri eini hugnaligari hátíðarløtu í viðarlundini leygardagin 26. september. Tiltakið verður frá kl. 10.00 til 12.00. Øll sum koma, kunnu fáa sær eitt træ heim við. Klokkan 11.00 verða røður og felagssangur. Kaffi og okkurt søtt verður bæði til børn og vaksin. (Vit minnast til Koronatilmalini.)
Í skrivi frá Klaksvíkar Kommunu dagfest 14. september 1979 til Skógfriðingarnevndina varð sagt frá, at býráðið hevði samtykt at skógfriða Grøvina og lendið omanfyri. Fyrsta stigið var, at hegna økið av, hetta arbeiðið stóð Lions Club fyri, teir gjørdu eisini nýggja brúgv um Gravará. Í 1980 vóru so fyrstu trøini gróðursett, undir leiðslu av landsskógarvørðinum. Hans Jacob Joensen, sum seinni bleiv býargartnari, var við frá fyrsta degi.
Viðarlundin Úti í Grøv verður væl vitjað av fólki í øllum aldri og tað er gleðiligt, heldur Hans Hjalti Skaale býargartnari. Um summarið er serliga nógv fólk at síggja Úti í Grøv, millum annað tá barnagarðar vitja og teir góðu summardagarnar. Hugtakandi er at síggja tá næmingar frá Tekniska Skúla, flestir í føroyskum klæðum, fáa prógv handaði í viðarlundini.
Planta eitt træ
Í mong ár hevur átakið “Planta eitt træ” verið føst siðvenja í samband við umhvørvisvikuna. Hetta tiltakið varð tíverri útsett vegna covid-19, men nú verður møguleiki at ogna sær eitt træ við heim, tá hátíðarløtan verður Úti í Grøv.


text:
Søkt verður eftir reingerðarfólki til Vágs kommunu.
Talan er um:
- Starv í Vágs skúla áleið 12 tímar um vikuna frá skjótast tilber.
Starvið er tímalønt samsvarandi sáttmála millum Føroya Arbeiðarafelag og Føroya Arbeiðsgevarafelag.
Meira fæst at vita um starvið við at venda sær til býráðsskrivstovuna tlf. 663000 ella Petry 733008.
Umsóknin skal vera Vágs kommunu í hendi í seinasta lagi 6. Juli 2020 kl. 12.00.
Umsóknin skal sendast til:
VÁGS KOMMUNU
Vágsvegur 30
FO-900 VÁGUR
ella á vagur@vagur.fo
Last modified: 18. juni 2020


text:
Føroya Arbeiðsgevarafelag og Flogskiparafelag Føroya undirskrivaðu seinnapartin í dag, 25. mai, semingsuppskotið, sum semingsmenninir Terje Sigurðsson og Símun Absalonsen løgdu fram kl. 01.00 í nátt.
Semjan hevur við sær, at feløgini gera nýggjan 2-ára sáttmála við eini lønarhækking á 2,25 % 1. apríl í ár, sum svarar til seinna árið í undanfarnu samráðingarrundu, og 2,2 % 1. apríl í 2017, sum svarar til fyrra árið í samráðingarrunduni, sum byrjaði 1. mai í ár. Harafturat er millum aðrar broytingar gjørdar tillaðingar í arbeiðsskipanini.


text:
Geykur
Geykur (frøðiheiti - Cuculus canorus) er nakað sum bládúgva til støddar, men klænri. Omaná er steggin blágráur, bøgan morreyð við svørtum rondum, í neðra eru bæði hvít við dimmum rondum. Tað er skógarfuglur og eigur víða hvar í Evropa og Asia. Hann er vakur og syngur væl. Men bøgan er eitt rætt letivætti, sum hvørki tímir at verma egg síni ella geva ungunum. Hon lúrir eftir, nær smáfuglarnir — erlur, grátítlingar, músabrøður o. a. — verpa, og meðan teir eru úti, sníkir hon seg til at verpa eitt egg í reiður teirra. Dagin eftir fer hon í eitt annað reiður; upp til tjúgu egg kann hon verpa. Undarligt er, at hvørt egg, hon verpur, altíð bæði á liti og stødd er meinlíkt eggjunum hjá tí fugli, sum hon leggur tað undir. Og nú er hon leys frá avkomi sínum — smáfuglurin vermir eggið og føðir ungan. Hann etur óføra nógv og veksur skjótt, og so varpar hann smáfuglaungarnar út úr reiðrinum og liggur einsamallur eftir. Fosturforeldrini eru so ágrýtin at bera honum, at tey ofta sjálv koma upp í rak.
Sera sjáldan hoyrist, at hann er sæddur í Føroyum; men hann man tó ikki vera so heilt sjáldsamur, tí stundum verður hann kendur fyri smiril; teir eru so líkir at síggja nakað burturfrá.
Slag[rætta | rætta wikitekst]
- Clamator glandarius (Skjórugeykur)
- Coccyzus americanus (Grágeykur)
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Keltiskar tjóðir
Keltisku tjóðirnar er heitið ið nýtt verður um tey 6 økini har tey serskildu keltisku málini verða ella vórðu nýliga tosað. Bert tann eina tjóðin Írland er sjálvstøðug tjóð, hinar hava allar onkursvegna tilknýti til ella eru partur av øðrum fullveldisríkjum.
Tær seks keltisku tjóðirnar[rætta | rætta wikitekst]
Tær 6 keltisku tjóðirnar eru:
- Skotland
- Írland
- Isle of Man (Mann)
- Wales (Lítla Bretland)
- Cornwall (Kornbretland)
- Bretagne (Syðra Bretland)
Hvør tjóðin hevur sítt egna keltiska tungumál. Í Skotlandi, Írlandi, Wales og Bretagne hava hesi mál verið talaði fram til okkara dagar, meðan á Isle of Man og í Cornwall doyðu málini út. Í hesum báðum seinastu støðunum hava áhugabólkar roynt at endurreisa málini og eru nøkur børn uppald við hesum málum sum "móðurmáli", eins og málini hava fingið ávísa almenna góðkenning, tó mest í sýmbolskum týdningi.
Keltiskur samleiki[rætta | rætta wikitekst]
Keltisku tjóðirnar hava felags samleika á fleiri økjum, og tað finst formelt samstarv á t.d. tí politiska, málsliga, mentanarliga, tónleikarliga og ítróttarliga økinum. Hetta samstarv verður samskipað av The Celtic League.
Keltisku tungumálini[rætta | rætta wikitekst]
Høvuðsgrein: Keltisk mál
Keltisku tungumálini statistikkur, tølini eru uml.


text:
Øll hava fingið fyrsta blaðið. Forskúlin, 1., 2. og 3. fl. fingu Píka7, meðan 4., 5. og 6. fl. fingu Strok.
Tó er vert at leggja til merkis, at yngru børnini kunnu fáa nógv burturúr at lesa Strok, eins og eldru børnini í Píka7.
Uttaná hesum fyrstu bløðunum er haldaraseðilin, ið vísur til heimasíðurnar www.strok.fo og www.pika7.fo
Minnist til systkina-avslátturin 🙂
Í heyst verður eitthvørt føðingardagstiltak, nú Nólsoyar skúli er hálvthundrað ár.
Vit kunnu gleðast um at tiltøk eru – og verða – gjørd, at skúlin verður “grønari”. Væl er bjálvað og arbeitt verður nú eisini við sólorkuskipan.
Vøllurin er býttur í tvey og næmingum dámar væl nýggja “fall-undirlagið”. Hin hálvan verður í næstum klár til kurvabóltsdyst o.a. á asfaltinum.
Hesir flottu hjálmar vórðu handaðir fyrsta flokki í morgun. So nú kann ferðast tryggari á súkklu 🙂
Verða rennifjøl, rennihjól ella rulluskoytur nýttar í skúlatíð, skulu eisini knæverjur, albogaverjur og handverjur nýtast.
Hetta skúlaárið fara 15 børn og 4 vaksin at samstarva innan skúlans gátt 🙂
Við bestu ynskjum um mennandi og trygt skúlaár.
JavS
Góðu næmingar og foreldur
Mánadagin 31. august 2020, kl. 10, sleppa forskúlabørnini loksins í skúla – og foreldrini eru vælkomin við 🙂
Vit eru spent at taka ímóti og fara at fyrireika næmingarnar í yngra og eldra bólki at gera sítt til, at øll kenna seg væl í Nólsoyar skúla.
Uml. kl. 11 fara forskúlabørnini saman við Sari og Annu Marnu oman á Látrið.
Við ynskjum um spennandi og mennandi skúlaár.
Látrið og Nólsoyar skúli.
Góðu næmingar og foreldur
Nú Anja er til arbeiðis, meðan Jákup er í sóttarhaldið, verða skúlatíðirnar soleiðis í komandi viku:
Mánadagin eru 1.-2. fl. í skúla til kl. 10:45, og 3.-6. fl. til kl. 11:30
Týsdagin eru 1.-3. fl. í skúla til kl. 11:3o og 4.-6. fl. til kl. 12:30
Mikudagin eru 1.-3. fl. í skúla til kl. 11:3o og 4.-6. fl. til kl. 12:30
Hósdagin eru øll í skúla til kl. 11:30
Fríggjadagin eru 1.-3. fl. í skúla til kl. 10:45, og 3.-6. fl. til kl. 11:30
Allir næmingar møta kl 8:00 og hava matpakka við 🙂
Eins og fyri summarfrítíðina, verður arbeitt við “brotnu tímatalvuni” / “vikuskema”, har næmingarnir leggja sær arbeiðið til rættis.
Við korona-tilmælum í huga, verður staðiliga heitt á foreldur at práta við næmingarnar um reinførið og frástøðu. Harafturat eigur eingin at møta í skúlanum, ið kennir sær okkurt sjúkueyðkenni.
Við ynskjum um mennandi og spennandi skúladagar.
Lærararnir í Nólsoyar skúla.
Góðu næmingar og foreldur
Vónandi eru allar korona-testirnar negativar. Tað er tó av alstórum týdningi, at eingin møtir í skúla, um sjúkueyðkenni eru.
Fyri at fylgja korona-tilmælunum er alneyðugt, at næmingarnir hava reinførið í huga. Bæði at vaska sær væl um hendurnar og at hvør næmingur hevur síni egnu amboð (blýant, spískara, saks, viskileður, litblýantar, límstift o.s.fr.).
Heitt verður á foreldur og næmingar at práta um týdningin, at vit alla tíðina hugsa um reinføri og frástøðu.
Eru ivamál eru tit vælkomin at ringja til Jákup, á tlf. 217001.
Góðu foreldur og næmingar
Vegna korona-støðuna, er skúlabyrjanin í morgin broytt soleiðis:
Týsdagin 18. aug. 2020
Yngri bólkur (1.-3. fl) er í skúla kl. 09:00 til 09:45
– foreldur í 1. fl. eru vælkomin við.
Anja Hartman Wardum er saman við yngra bólki til kl 11:30, tá ið hon fylgir næmingunum oman á Látrið.
Eldri bólkur (4. og 5. fl.) kl. 10:00 til 10:45.
Seinni í dag er bræv í postkassa tykkara.
Vinarliga
Jákup av Skarði, fyrstilærari
Góðu næmingar og foreldur
Komandi týsdag, 18. aug. møta allir næmingar í 1.-6. fl. kl. 10 í Nólsoyar skúla. Foreldur at næmingum í 1. fl. eru vælkomin við og skipa vit okkum eftir korona-tilmælum.
Tað er av alstórum týdningi, at eingin møtur, ið hevur sjúkueyðkenni.
Vit gleða okkum at byrja nýggja skúlaárið.
Bára, Anna Marna og Jákup
Góðu næmingar og foreldur
Havandi hesi orð mentamálaráðharrans í huga verður enn arbeitt við tí í huga, at næmingarnir möta týsdagin 18. aug. 2020.
Lærararnir eru til arbeiðis fríggjadagin og mánadagin og leggja vit eisini til rættis trygga skúlabyrjan.
Við bestu ynskjum um spennandi og mennandi skúlaár.
Jákup av Skarði, fyrstilærari


text:
6. Tann 3. aldurin
Umleið 5000 føroyingar eru yvir 60 ár, og í veruleikanum er talan um ein nýggjan bólk av fólki sum eru komin upp í árini, og sum eru í ferð við at geva hesum partinum av lívinum nýtt innihald. Í dag ynskja mong av hesum fólkum eitt virksamt lív: upplivingar, reisur og útbúgving.
Tann 3. aldurin er vorðin ein lívs stílur, sum ávís fólk síggja fram ímóti, og sum krevur fyrireiking. Eitt virksamt lív krevur pening, og tá inntøkugrundarlagið sum oftast broytist, tá arbeiðslívi endar, so er neyðugt at fyrireika fíggjarliga førleikan í góðari tíð. Sama er galdandi fyri bústaðarviðurskiftini – tørvurin broytist. Helst áðrenn tú rundar seksti, hevur tað týdning at hugsa um, hvussu tú á besta hátt tryggjar eitt nøktandi lív í sum pensjónistur.
Nýggj krøv til bústaðin
Eitt tað fyrstu tú eigur at taka støðu til er, í hvønn mun bústaðurin tú hevur kann varðveitast ella við fyrimunum kann verða skiftur út við annan bústað, við tann tørv sum tú metur teg fáa. Tey týdningarmiklastu viðurskifti sum avgera hesi viðurskifti, er hvar bústaðurin liggur, innrætting og fíggjarligu umstøðurnar.
Liggur væl fyri
Kanningar vísa, at eldri fólk í dag leggja stóran dent á hvar bústaðurin liggur. Tað hevur týdning at búgva tætt við har t.d. børn, barnabørn, vinir og kenningar, frítíðar áhugamál, mentunartilboð ella náttúra er. Har umframt hevur tað týdning at bústaðurin liggur væl fyri tá talan er um handlar, fíggjarstovnar, posthús, lækna, apotek og flutning, sum kunnu fáa stóran týdning, um t.d. bilurin ikki er ein møguleiki.
Innrætting
Tað er eitt gott hugskot at hugsa um, hvussu bústaðurin skal innrættast og harvið gera gerandisdagin lagaligari. Tørvurin á húsarúmd er minni og harvið minni arbeiði av reingerð og umsiting av bústaðnum. Trappur, gáttir og tílíkt kunnu gerast ein trupulleiki yvir eitt tíðarskeið. Í síni heild skal eisini takast hædd fyri at bústaðurin ikki skal røkjast ella haldast við líka áhaldandi, men at minst møguligt røkt er av bústaðnum, umframt at atgongdin er løtt atkomulig til týdningarmiklar funktiónir sum t.d. køk, wc og bað. Við hvørt ber til við fáum broytingum at tryggja bústaðin nøktandi, soleiðis at tað ber til at verða búgvandi í egnum bústaði. Undir øðrum umstøðum er betur at flyta til annan bústað, sjálvandi treyta av at tú ert frískur og væl fyri.
Fíggjarviðurskifti
Fíggjarviðurskiftini kunnu gerast ein týðandi orsøk til, at valt verður at flyta og finna annan bústað. Tað kann gerast ein fyrimunur til ein minni og bíligari bústað, so at størri møguleikar eru fyri avlop til t.d. reisur ella onnur frítíðar áhugamál.
Arvabræv
Í sambandi við fyrireikingina av fíggjarligu viðurskiftunum hevur tað eisini týdning at tryggja hvønn annan og sínar eftirkomarar. Hevur tú ikki eitt arvabræv, eigur tú at umhugsa, at fáa eitt tílíkt skriva fyri at tryggja tínar eftirkomarar frægari. Við einum tílíkum arvabrævið ert tú samstundis vísur í, at tínir pengar enda har tú ynskir tað. Vit kunnu vegleiða soleiðis, at tú kanst fáa rætta løgfrøðingin við sergrein í arvarætti sum kann skriva og tryggja tíni ynskir.


text:
Altjóða barnarættindadagur
Altjóða barnarættindadagur er 20. november. Í 1989 samtykti aðalfundurin hjá ST altjóða sáttmálan um barnarættindi. Barnarættindasáttmálin kom í gildi á heysti í 1990, tá fleiri enn 20 lond høvdu staðfest hann. Tann 9. apríl í 1992 staðfestu Føroyar altjóða barnarættindasáttmálan. Sáttmálin skal verja øll børn fyri órættvísi, fátækradømi og neyð og geva øllum børnum møguleikar at taka lut í avgerðum, ið ávirka lív teirra. Eisini skal hann gera sítt til at skipa eitt rættvíst altjóða samfelag, sum ikki bara børn, men øll mannaættin eigur rættin til. Hóast Føroyar fyri 19 árum síðani bundu seg til at virða 41 rættindi hjá børnum, halda Føroyar ikki barnarættindasáttmálan - tað segði ST í 2011. Í niðurstøðunum og átalunum, sum ST-nevndin gjørdi í 2011 um støðuna hjá børnum í Føroyum, dumpaðu Føroyar á 8 økjum.


text:
Les um Public Service skyldurnar hjá Kringvarpinum og tak niður sáttmálan og Public Service frágreiðingarnar niðast á síðuni her.
Public Service-skyldur Kringvarpsins
Fyrsta tíðarskeiðið við einum skipaðum public service-sáttmála millum Kringvarp Føroya og Mentamálaráðið var galdandi fyri árini 2011-2013. Síðan tá hevur eingin undirskrivaður sáttmáli verið, men sigast má, at samanumtikið er breið semja millum partarnar um at raðfesta yvirskipaðu public service-skyldurnar, ið sáttmálin miðar ímóti. Partarnir leggja dent á, at Kringvarp Føroya hevur ábyrgdina av skránni og frælsi til at leggja innihaldið til rættis.
Kringvarp Føroya hevur sum sjálvstøðugur, almennur stovnur ávísar public service-skyldur mótvegis øllum borgarum. Kringvarp Føroya hevur ein týðandi leiklut at miðla og mynda føroyska mentan. Stovnurin hevur somuleiðis stóran týdning fyri fólkaræðið í landinum, tí hann í virksemi sínum varpar ljós á og elvir til kjak um samfelagsviðurskifti. Fyri at tryggja, at Kringvarp Føroya røkir raðfestar public service-skyldur, gera Mentamálaráðið og Kringvarp Føroya henda sáttmála.
Kringvarp Føroya skal framleiða og senda dygdargott tilfar og á henda hátt virka fyri, at allir borgarar gerast betur førir fyri at taka støðu til og ávirka samfelagsgongdina á ein fólkaræðisligan hátt. Hetta merkir, at stovnurin bindur seg til at tryggja eitt breitt útboð av sendingum og tænastum fyri alt Føroya fólk umvegis sjónvarp, útvarp, alnet og líknandi miðlar. Sendingarnar skulu m.a. fevna um sakligan og óheftan tíðindaflutning, upplýsing, mentan og undirhald, herundir eisini sendingar til børn og ung.
Somuleiðis skal Kringvarp Føroya sum gluggi virka fyri, at føroyska tjóðin gerst betur før fyri at skilja heimssamfelagið og liva í og saman við tí. Eisini skulu altjóða ásetingar um eitt nú rættindi hjá teimum, ið bera brek, hjá børnum og javnstøðuatlit í samfelagnum havast í huga í almenna kringvarpsvirkseminum.
Miðlalandslagið er nógv broytt, og miðlatilboðini eru øðrvísi í dag. Alt fleiri portalar lata tíðindi og áskoðanir til føroyingar, men eingin trygd er fyri óheftni. Portalar venda sær ofta til sín serliga málbólk og hava ikki somu skyldu at veita eina breiða tænastu. Tí er tað átrokandi neyðugt, at vit hava eina óhefta miðlaeind, ið byggir alt sítt virki á meginreglur um góðan fjølmiðlasið. Tað hevur eisini størri týdning enn nakrantíð, at Kringvarp Føroya er ein savnandi miðil, sum virkar í fólksins tænastu og røkir neyðugar public service-skyldur.
Public service-hugtakið er ovurhonds breitt, og tí er í lógini um Kringvarp Føroya heimilað landsstýrismanninum, eftir orðaskifti í Løgtinginum, at undirskriva ein tíðaravmarkaðan public service-sáttmála við Kringvarp Føroya um at raðfesta og tryggja ávísar nærri allýstar public service-skyldur.
Við broytingini í kringvarpsgjaldinum, sum kom í gildi í januar 2016, har kringvarpsgjaldið verður kravt inn um skattin, hevur Kringvarp Føroya fingið eitt støðugari og tryggari fíggjarligt grundarlag.
Orsakað av at fyrsta tíðarskeiðið var eitt tríáraskeið og eisini orsakað av, at hetta er fyrstu ferð, at sáttmáli av hesum slag hevur verið galdandi, og at hann tí kanska ikki hevur staðið sína roynd í øllum lutum, hava partarnir gjørt av, nú støða skuldi takast til nýggjan sáttmála, ikki at broyta so nógv í innihaldinum, men heldur at royna at fáa sáttmálan royndan út í æsir.
Partarnir vóna, at sáttmálin, ið fevnir um tíðarskeiðið 1. januar 2017 – 31. desember 2020, kann virka fyri, at Kringvarp Føroya fær eitt gott grundarlag til tess at røkja sínar public service-skyldur og fyri at virka í fólksins tænastu.
Tórshavn, 22. desember 2016
___________________________
Teksturin omanfyri er inngangurin til galdandi Public Service-sáttmálan.
Ársfrágreiðingin fyri 2017 kann lesast her.
Skjøl at taka niður
Public Service-sáttmáli (PDF-skjal, letur upp í nýggjum kaga)
Public Service frágreiðing 2018 (PDF-skjal, letur upp í nýggjum kaga)
Public Service frágreiðing 2017 (PDF-skjal, letur upp í nýggjum kaga)
Public Service frágreiðing 2016 (PDF-skjal, letur upp í nýggjum kaga)
Public Service frágreiðing 2015 (PDF-skjal, letur upp í nýggjum kaga)
Public Service frágreiðing 2014 (PDF-skjal, letur upp í nýggjum kaga)
Public Service frágreiðing 2013 (PDF-skjal, letur upp í nýggjum kaga)
Public Service frágreiðing 2012 (PDF-skjal, letur upp í nýggjum kaga)
Public Service frágreiðing 2011 (PDF-skjal, letur upp í nýggjum kaga)


text:
Forrit
Á hesi síðu hevur tú møguleika at taka niður støddfrøði forritið Maple, LoggerPro og CD-ORÐ.
Les fyrst vegleiðingina fyri installatiónina áðrenn tú installerar forritið, leinkja til vegleiðingina er í menuini “Vegleiðingar”.
Maple:
Gymansie Pakkin:
Maple installatiónin: (um tú hevur eina eldri installatión, skal hon fjernast fyrst!)
MINNIST TIL: at taka niður samsvarandi gymnasie pakka til Maple installatiónina. Hann skal installerast afturat Maple 2020 installatiónini.
Hevur tú tørv á einum 32-bit installations pakka, kanst tú seta teg í samband við KT-deildina.
LoggerPro:
CD-ORÐ:
Krøv til teldu, klikk her
Windows
CD-ORÐ 10.3 forrit her
Mac
CD-ORÐ 10 forrit her
Mál til CD-ORÐ her
Hevur tú brúk fyri forritinum CD-ORÐ, kanst tú seta teg í samband við Logopedina.
Forrit:
Føroyskur rættstavari til Office (til Office 32-bit version)


text:
Eftir Vár Jacobsen
@julia_thomsen
Julia er 18 ára gomul og býr á Eiði. Í gerandisdegnum gongur hon á Miðnámi í Kambsdali á 2. ári, og tað dámar henni væl.
Sum tær flestu genturnar um 13-14 ára aldurin, dámdi Julia væl at sminka sær. Hon greiðir frá, at forvitnið um sminku av álvara tók dik á seg, tá systir hennara, sum var útbúgvin makeup-artistur, kom heim úr Danmark at ferðast. Hon átti fleiri fín merkir av sminku, sum Julia slapp at royna seg við. Hetta hevði við sær, at hon byrjaði at hyggja eftir makeup-artistum á Youtube - eitt nú NikkieTutorials, har hon hevur fingið nógvan íblástur frá.
Nú Julia er vorðin eldri, fær hon eisini íblástur úr øðrum støðum - bæði frá dreingjum og gentum:
- Í dag hyggi eg lítið og einki eftir makeup video’um á Youtube, men tá eg hyggi, er tað eftir jeffreestar og James Charles. Teir dámar mær væl, tí teir eru so “extra”. Eg haldi, at tað er SO kul at dreingir eisini eru so dugnaligir, tá tað kemur til at sminka sær.
Eg fái mest íblástur frá Instagram, t.d. hyggi eg eftir fleiri myndum og royni meg fram og miksi tey forskelligu look’ini saman. Eg gangi ikki nógv við sminku í gerandisdegnum, men orki eg tíðliga upp um morgunin, jamen so kann eg gott finna uppá at sminka mær.
Tips and tricks frá Juliu
Tað er týdningarmikið ikki at ræðast farvurnar, heldur Julia. Eitt gott tipp er at royna okkurt vilt makeup-look, beint áðrenn man fer undir brús. Look’ini hjá henni, sum koma út á Instagram, eru sum oftast gjørd, beint áðrenn hon fer undir brúsuna, soleiðis at tað lættliga kann vaskast av:
- Eg kann ikki fara at keypa við einum mána á pannuni, viðmerkir hon skemtiliga.
Hon leggur afturat, at øvelse gør mester. Eingin dugir alt beinanvegin, man skal bara gera sítt besta.
@e.v.a.west
Eva er 22 ára gomul, og býr í Hvalba.
Henni hevur altíð dámt væl tað kreativa, og tískil hevur tað fallið henni lætt at nýta andlitið sum lørift, og sminkuna sum máling. Tá hon var yngri, dámdi hon væl at sminka vinkonum eins og sær sjálvari.
Tað var tó ikki fyrr enn í apríl mánaða í ár, at Eva legði merki til, at fleiri á Instagram brúktu makeup sum ein form fyri kunst. Tá hon sjálv byrjaði at leggja út, fekk brúkarin stóra undirtøku, og hon kom at kenna fleiri fólk kring heimin.
Hvørt look er unikt, litríkt og víkir frá tí vanliga, og tað er júst tað, ið Evu dámar. Ofta kann hon sita frammanfyri sínum ringlight í tímavís, greiðir hon frá.
Um íblásturin sigur Eva soleiðis:
- Eg fái ofta spurningin um, hvar eg fái inspiratiónina frá‚ og tað fái eg frá øllum, sum eru rundanum meg. Eisini fái eg tað frá øðrum á Instagram. Ein dagin fekk eg blómur frá manninum‚ og í har vóru blómurnar Brúðarslør‚ og tá hugsaði eg beinanvegin, at tað hevði sæð feitt út, um eg límaði blómurnar á eyga‚ og tað gjørdi eg eisini.
Tips and tricks frá Evu
Eva var sjálv ósikkur í byrjanini, men heldur tað er stuttligt at síggja, hvussu nógv hon hevur ment seg, síðani hon byrjaði. Um tú eisini hevur hug at deila makeup á Instagram, heldur Eva tað vera týdningarmikið, at tú loypir út í tað og ikki hugsar um, hvat onnur halda. Tað er eitt pluss at hava HD-myndir og gott ljós.
Um tú hevur fleiri spurningar, kanst tú eisini venda tær til Evu á Instagram, har hon fegin svarar fleiri spurningum.
@nataliaskorastein
Natalia er 20 ára gomul og býr í Vági. Hon gekk á Miðnámi í Porkeri og bleiv liðug í summar.
Í flokkinum vóru fleiri gentur, ið vóru áhugaðar í sminku. So við og við vaks áhugin hjá Nataliu eisini. Íblásturin kom frá sonevndum “beauty gurus” á Youtube.
Look’ini hjá Nataliu eru litrík og glitrut. Onkur eru einkult við vøkrum, bjartum litum, og onnur eru einstøk og øðrvísi.
Tips and tricks frá Nataliu
Besta ráðið hjá Nataliu er, at tað er umráðandi at geva tol og “blenda” eygnaskuggarnar væl, soleiðis at tað sær javnt og vakurt út.
@mubyroskva
Røskva er 23 ára gomul og býr í Havn, har hon starvast í The Body Shop.
Fleiri ár frammanundan slapp Røskva eisini í starvsvenjing í The Body Shop, og hon minnist væl, hvussu áhugin fyri makeup vaks tá. Hon royndi ymsar vørur í handlinum, og hon slapp eisini at sminka mammuni og vinkonunum. Var áhugin ikki har áðrenn, kom hann avgjørt til sjóndar tá. Røskva fortelur eisini, at sminka hevur havt stóran týdning síðani.
Røskva finnur íblásturin á Instagram, og hon blívur serliga inspirerað av farvunum.
- Tað, at har ongar reglur eru fyri, hvussu tú skalt sminka tær, ella hvørjar litir tú skalt brúka, er eisini tað stuttliga við tí. Eg fái av tí sama ofta bara hug til at royna okkurt nýtt!
@saraeyeshadow
Sára er 16 ára gomul og býr í Vestmanna.
Í longri tíð hevði hon leitað sær eftir íblástri m.a. á Youtube. Tá hon gjørdi av at keypa sær sminku á netinum og royna seg fram, sat hon hvørt kvøld og legði makeup á og vaskaði av. Hetta hevði við sær, at eygnaskuggarnir gjørdust “ógvusligari” og meira litríkir. Burturúr hesum kom hugskotið at gera ein makeup-brúkara á Instagram. Undirtøkan frá vinkonunum var stór, og myndirnar sum koma út, eru bæði av Sáru og vinkonunum.
- Allar mínar vinkonir hildu at eg skuldi gera tað, so tað gjørdi eg. Síðani byrjaði eg at sminka vinkonum og mær sjálvari, og so koyrdi eg myndir út av sminkuni. Eg fái mest íblástur frá øllum hinum, ið gera tað sama sum eg. Eg leiti ofta eftir onkrum, sum eg haldi er flott, áðrenn eg sminki mær og geri okkurt líknandi.
Tips and tricks frá Sáru
Tað snýr seg um at hava tol, tá tú skalt læra at sminka tær, heldur Sára, tí tað tekur langa tíð.


text:
Virðislønta matstovan í Havn, Frumbiti, snarar nú lykilin og takkar fyri seg. Matstovan hevur bara opið í tveir dagar aftrat, tí leygardagin verður seinasti dagurin, har tað er opið.
- Tað er við stórum sorgblídni, at vit kunngera, at Frumbiti steingir. Vit vilja fegin takka øllum, sum hava vitjað okkum seinastu tvey árini, ljóðar tað frá Frumbita.
Tað eru ikki meira enn tvær vikur síðan, at Frumbiti fekk altjóða heiður frá World Luxury Restaurant Awards. Hetta er eitt stempul uppá eina fína matstovu við høgum tænastustøði. Og síðsta heyst varð Frumbita sýnt tann stóra heiður at sleppa við í viðurkenda matblaðið White Guide Nordic.
Men hetta kunnu tey ikki brúka til nógv nú, tí nú sløkna ljósini í fínu matstovuni á Doktara Jakobsensgøtu.
Eftir øllum at døma hava tey í Frumbita upplivað nakrar trupulleikar og stríð seinastu tvey árini. Tey siga, at tað er orsakað av innanhýsis trupulleikum í húsinum, at seinastu máltíðirnar vera at fáa leygardagin. Hetta er ein avgerð, sum er tikin skjótt og óvæntað.


text:
Neistin-Madeira SAD, leygarkvøldið 8. okt. kl. 19.00 í Høllini á Hálsi
Sum kunnugt hevur manslið Neistans vunnið seg víðari í Evropacup kappingini - sum fyrst hondbóltslið nakrantíð - og skal í øðrum umfari leika móti næstbesta liðnum í Portugisisku kappingini, sum er heimahoyrandi á oynni Madeira.
Hetta er spennandi avbjóðing og eitt forkunnugt lið at spæla í móti.
Neistin hevur í vikuni givið eitt blað út, sum er borið i hvørt hús i Tórshavn og í blaðnum er nógv áhugavert at lesa - blaðið er viðheft hesum maili og fjølmiðlar eru vælkomnir at nýta tilfar úr tí.


text:
Søguligt herskip funnið á 4 kilometra dýpi
USS Nevada varð latið amerikanska flotanum í 1916, og var við bæði í fyrra og seinna heimsbardaga. Skipið var tað einasta, sum var tilstaðar á tveimum slóðbrótandi hendingum. Nú er tað funnið.
Hetta skipið var ígjøgnum so nógvar ógvusligar royndir, at tað varð umrøtt sum skipið, sum var “Too tough to die”.
Tað var einasta amerikanska herskipið, sum yvirlivdi álopið á Pearl Harbor, hóast ein torpedo og í minsta lagi seks bumbur raktu tað. Og skipið, USS Nevada, var tískil einasta herskipið, sum bæði var til staðar undir álopinum á Pearl Harbor og á D-degnum.
Nú er USS Nevada funnið á gott og væl 4 kilometra dýpi í Kyrrahavinum ikki langt frá Pearl Harbor.
Ongin hevur sæð skipið í 70 ár, eftir at tað varð søkt í einari royndarvenjing í 1949.
Kelda: Maritimedanmark og Áhugafelagið Antares
Mest lisið í farnu viku
NOVA úr Suðuroynni (54) - 28. okt. 2020
Vespureiðrið (157) - 26. okt. 2020
Samrøða: Jógvan Poulsen um amerikanska forsetavalið
VALSENDING: Borgaralistin í Runavík - 27. okt. 2020
Samrøða: Bogi Næs, áhugaður í veteran-akførum
Sofus Hansen: Vandi er fyri, at fólk missa bæði tenn og plombur av ristingnum
Eg eri spentur og trúgvi uppá hetta
Munurin millum ‘reyðar’ og ‘bláar’ statir í USA
Um stóra fallið á næmingatalinum í barnaskúlanum í Fuglafirði
Tórbjørn Jacobsen: Vørðuklettur – 42 ár í afturhvarvinum
Forsætisráðharrin í Lesoto ákærdur fyri at hava myrt konuna
Brandur Sandoy: Tí er Anja eitt gott boð
Samrøða: Jákup Mikkelsen um 1. viðgerð av fíggjarlógini fyri 2021
Bispur: Nærri menniskjum – lægri løn!
Góð og ring tíðindi um stórhvalasløgini slættibøku og royður
Slepp tær lætt og bíliga undan Corona við at eta nógv D-vitamin
Kristiliga Tíðindasendingin við Poul Jóhan Djurhuus (100) - 28. okt. 2020
Føroyskir prestar og prædikumenn skulu ikki í bás við islamistiskum imamum
Úr bandasavninum: Samrøða við Jóannes Skaale 2. partur
Samrøða: Mona Breckmann Wescott um Tey 5 Kærleiksmálini
Samstarvið við Jan endað
Úr bandasavninum: Samrøða við Eyðun Joensen 1. partur
Karlot Hergeirsson: Ternan Reyða
Samrøða: Bjarti Mohr um amerikanska forsetavalið
Samband
Postboks 226
FO-600 Saltangará


text:
Nú verða eini nýggj venjingarhøli innrættað í Hoyvíkshøllini.
Talan er um eini høli vinstrumegin við høvuðsinngongdina, sum hava staðið óinnrættað, síðani høllin varð bygd út í 2015.
Hølið er umleið 70 m2. Her fáa ítróttarfólkini eini nýmótans høli til amboðsvenjingar og styrkivenjingar.
Tey fara beinanvegin undir at leggja gólvhita, stoypa gólv, smíða tvey smærri rúm við vesi og brúsu, leggja loft, gera vindeyga og onnur smærri arbeiði.
Tórshavnar kommuna hevur játtað kr. 500.000 til hølini. Peningurin er longu tøkur til arbeiðið.
Um tú veitst okkurt, sum VP ikki veit - skriva so til vp@vp.fo


text:
Lýsing av Búnaðarstovuni
Búnaðarstovan er stovnur undir landsstýrismanninum í landbúnaðarmálum og skipað sambært ásetingum í løgtingslóg nr. 45 frá 15. mai 2007 um landsjørð. Við heimild í hesi løgtingslógini fyrisitur Búnaðarstovan alla almenna jørð, ið ikki verður fyrisitin av ella er skrásett sum ogn hjá øðrum almennum stovni, herundir kommununum.
Virksemið á Búnaðarstovuni fevnir eisini um landbúnaðarráðgeving, landbúnaðarroyndir og gransking, og um undirvísing og skeiðvirksemi v.m.
Búnaðarstovan umsitur eisini árligu studningsjáttanina til landbúnaðarvinnuna v.m., sum verður veitt við heimild í løgtingslóg nr. 32 frá 6. mars 2003.
Stovnurin røkir eisini ymsar aðrar myndugleikauppgávur.
Teldupostur til Búnaðarstovuna, sum skal journaliserast í samband við málsviðgerð, skal sendast til bst@bst.fo


text:
Landsstýrið letur 500.000 kr. til neyðhjálpararbeiði í Libanon
politikkur08-08-2020 - 10:55 - Jóanis Nielsen
Føroya landsstýri hevur gjørt av at lata 500.000 kr. til Libanon.
Síðani spreingingina í Beirut týsdagin hava fleiri fólk latið lív og fleiri hava fingið skaða, og støðan í libanska høvuðsstaðnum er sera hættislig. Tí hevur Landsstýrið gjørt av at lata neyðhjálp, og tað verður Reyði Krossur, sum skipar, hvussu peningurin verður brúktur í vanlukkurakta økinum.
Peningurin verður millum annað brúktur til bráðfeingisskaðastovur, heilivág, útbering av teppum, vatni og mati umframt útgerð til reinføri.


text:
Beinta var fyrstir bátur aftur av útróðrið í morgun, hon kom aftur klokkan 04:18 í morgun,…
Tag: Beinta
Beinta 3.400 pund og Kunoyarnes 2.600 pund í morgun
Beinta kom aftur kl. 06:00 í morgun. Beinta hevur roynt við línu sunnafyri í nátt. Kunoyarnes…
Beinta hevði 2.500 pund í dag
Beinta hevur fiska væl í ár. Báturin er ikki stórur, men lat skiparin væl at bátinum…
Nakrir bátar eru komnir inn at landa íalt 13.000 pund
Teir fyrstu smábátarnir eru komu longu komnir til landi og tann fyrsti kom klokkan 06:30 í…
Beinta og Nakkur landa til NFCS júst nú
Smábátarnir Beinta og Nakkur eru komnir aftur landa og landa júst nú til NFCS. Beinta hevur…
Filmsklipp: Stakkavík, Skuraklettur, Gjógvarenni og Beinta
Nógv lív á kajuni hjá NFCS í dag. Her eitt filmsklipp tikið upp beint eftir kl.…


text:
Hvussu leitar ein upplýsingar fram á einum skjalasavni?
Tjóðskjalasavnið, eins og onnur skjalasøvn, varðveitir síni savnsskjøl eftir proveniensprinsippinum.
Tað merkir, at hvørt skjalasavn (sýslurnar, prestagjøldini, Fútin, Sorinskrivarin, Færø Amt/Ríkisumboðið o.s.fr.) verður varðveitt fyri seg.
Tað merkir eisini at savnsskjølini verða varðveitt á sama hátt, sum stovnurin sjálvur hevur skapt og varðveitt síni savnsskjøl. Tað sama er eisini galdandi fyri privat skjalasøvn.
Tá ið upplýsingar um eitt ávíst evnið skulu finnast á einum skjalasavni, er tískil neyðugt at vita hvør hevur umsitið tað øki, sum upplýsingarnar snúgva seg um. T.d. var tað fútin og sýslumennirnir, ið mynstaðu manningar á skipum fram til uml. 1988 og tí eru mynstringar at finna í teimum søvnunum.
Flestu almennir stovnar, ið hava avhendað teirra savnsskjøl, hava eina journalskipan, sum savnsskjølini so eru varðveitt eftir. (Sí meir um journalir).
Nakrir stovnar hava varðveitt savnsskjøl síni sum samlimál undir ymiskum evnum. Fleiri stovnar hava tó bæði journal- og samlimál. Sorinskrivarin hevur t.d. fá journalmál, men fleiri samlimál, har mál av sama slag eru varðveitt saman (borgarlig mál, revsimál, uppboðssølur, skiftir o.s.fr.)
Savnsyvirlitini, sum viðskiftafólkini á lesistovuni fáa at leita í, eru gjørd við støði í, hvussu teir avhendandi stovnarnir hava varðveitt teirra savnsskjøl.


text:
Greiður ósigur móti HB tá samanum kom
EB/Streymur og HB spældu í kvøld dyst í Betri Deildini. HB var oddalið áðrenn dystin, og við 5-1 sigri á okkara monnum styrktu teir um sína støðu í mun til KÍ á 2. plássi.
Dysturin var nakað merktur av, at skúlar í Havn høvdu sent nakrar leikarar heim vegna Koronu. Vit stillaðu upp við einari formatión, ið minti um 5-4-1 í verjustøðu, og tá ið vit høvdu bóltin, fóru vongverjarnir fram, og tískil var álopsformatiónin væl offensivari. Seint í dystinum bleiv liðið umskipað nakað, m.a. við at Mikkjal Hellisá varð fluttur úr miðverjuni og fram á álopskendu miðjuna.
HB legði bragdliga fyri og hevði bóltin oftari enn okkara, og tá ið umleið 20 minuttir vóru farnir skoraði Hilmar Leon Jakobsen til 0-1 eftir horna frá Daniel Johansen.
Løtu seinni varð Ragnar Danielsen hjá EB/Streymi sendur avstað ímóti HB málinum, trekti inn til høgrabeinið og plaffaði til, men Teitur Gestsson sló bóltin út til horna. Hornasparkið varð sent innfyri, og tá ið HB verjan ikki fekk ruddað bóltin burtur, datt hann niður fyri føturnar á Andrasi Olsen, sum fekk javnvág í. 1-1.
Tíverri fyri okkum svaraði HB skjótt aftur, og aftur kom mál eftir horna. EB/Streymur hálv-clearaði út til Daniel Johansen, sum staddur nakað úti í síðuni uttanfyri brotsteigin skrúvaði bóltin upp í fremra málhorn. Tað skal sigast, at tey flestu mundu vænta ein bólt innfyri í hesi støðuni.
Hetta til hálvleiks hevði HB aftur yvirvág í spæli, men trúgvin á, at EB/Streymur kundi hótta við snarálopum var til staðar nakað inn í seinna hálvleik ið hvussu er. Adrian Justinussen hjá HB tók sær av einum frísparki stutt fyri steðgin. Í seinna hálvleiki gekk skjótt til at HB fekk 3-1 málið. Adrian Justinussen var málskorari hesaferð.
EB/Streymur hevði onkrar støður, ið kundi uppiborið eitt sindur meiri neyvleika. Vit høvdu eisini okkurt skot á HB málið, men antin manglaði kraft ella kós. Magnus Heinason varð skiftur inn og hevði eitt fínt skot, og málverji okkara hevði fleiri fínar bjargingar.
HB leikarar vóru í góðum støðum og skutu, men Rói Zachariasen fekk vart fyri nógvum. Sum heild kláraðu okkara seg væl í verjustøðu, arbeiddu hart og høvdu góða organisatión. Trupult var at spæla rundan um HB presslinjuna. Til at loysa hetta krevst at flyta bóltin skjótari sína millum, so at mótstøðuliðið fær til uppgávu at renna aftaná bóltinum.
Eftir 3-1 málið gekk hálvur tími inntil støðan versnaði. Hilmar Leon Jakobsen fekk eina sending inn um verjuna, og við einum fløtum skoti plaseraði hann bóltin trygt í netið til 4-1 við vinstra beini. Løtu seinni vildi Øssur Dalbúð, sum varð innskiftur seint í dystinum eisini sleppa í part. Hann fekk ein góðan bólt inn fyri úr vinstru, og stýrdi bóltinum í málið við høvdinum. Nú vóru góð ráð dýr, og einans 8 minuttir vóru eftir av vanligu leiktíðini. Dómarin tóktist ikki vilja leggja nakað serligt av tíð afturat, og so endaði dysturin millum nr. 1 og nr. 7, 5-1.
Næsti dystur okkara er sunnudagin 27. september í Fuglafirði ímóti ÍF, sum spældi javnt ímóti Skála í kvøld. Drívið á!


text:
Lýsingin av Runavíkar Kommunu í KVF fríggjakvøldið var áhugaverd, og lítil ivi var um, at tá sendingin var liðug, sótu vit við kensluni av, at Runavíkar Kommuna hevði stórar avbjóðingar fyri framman, størri enn flestu av okkum høvdu givið okkum far um. Greitt er, at neyðugt verður at raðfesta, hvørjar íløgur kommunan skal fara undir komandi árini.
Ferðslu trupulleikarnir
Ferðslu trupulleikin og miðbýurin standa fyri stórum avbjóðingum, og greitt er, at ferðslan frá Eysturoyartunlinum tá hann opnar verður ruðuleiki í ferðsluni um ikki munagóð tiltøk verða gjørd til tess at taka ímóti ferðsluni, og somuleiðis kom fram, met stóri tørvurin av at útvega størri útboð til grundøkir- íbúðarbygging. Roknast kann við fleiri 10 tals milliónir til hesi endamál.
Størri útboð av bústøðum
Øll eru samd um, at vit skulu hava nógv størri útboð av bústøðum, at byggja sosialt, lutaíbúðir, ungdóms, lestrar og eldra bústaðir, so at ung sum eldri trívast. Við øðrum orðum: fjølbroyttar og ”bíligar” íbúðar møguleikar í øllum bygdum, og tað setur stór krøv til fíggjarorkuna hjá kommununi.
Krevjandi íløgur og skuldin
Svimjihøll og station øki fyri meira enn 100 mió. kr. Útbygging av havnini fyri einar 50 mió. kr., og tað positiva við hesi útbygging er, eins og Kári Egholm Jacobsen, býráðslimur vísir á í eini mynd á sínum Facebook vanga, at møguleikar verða fyri fjølbroyttum ídnaðarøki á havnarøkinum niðanfyri skúlan á Glyvrum, og sjálvandi skulu vit ikki bert hava smávegis virksemið á ídnaðarøkinum á havnarøkinum, men økt virksemið, og skapað nýggjar og fjølbroyttar vinnur, og harvið nýggj arbeiðspláss, og øktar inntøkur til kommununa. Men hetta krevur stórar íløgur.
Hetta samanhildið við stóru kommunuskuldina, er ein stór avbjóðing, sum á ein ella annan hátt skal loysast og raðfestast.
Kommunu skattaprosenti ein trupulleiki
Sum støðan er í løtuni er kommunu skattaprosenti í Runavíkar Kommunu eitt av teimum stóru í landinum, og skulu vit hava fleiri inntøkur, so er neyðugt at skapað fleiri nýggj arbeiðspláss til kommununa, og at fleiri almenn ársverk og stovnar verða fluttir higar.
Tað er trupult fyri ikki at siga ógjørligt at greiða fólki frá, sum ætla sær at flyta til Runavíkar Kommunu, hví tey skulu flyta til eina ”dýra” kommunu, og tí er neyðugt at taka samlaðu fíggjarligu støðuna upp til nýggja viðgerar. Hesar viðmerkingar eru ikki skrivaðar fyri at finnast at, men bert ein staðfesting av støðuni, sum tekur støði í greiningini hjá KVF.
Lasse Klein
Um tú veitst okkurt, sum VP ikki veit - skriva so til vp@vp.fo


text:
Í seinastu viku vórðu 98 metrar boraðir í Sandoyartunlinum. Sostatt eru tilsamans 5409 metrar av 10,8 km boraðir og nú er minni enn helmingurin eftir.
Lægsta punkt í tunlinum verður 147 metrar undir sjóvarmálanum.
Frá Streymoynni er boritoymið nú 118 metrar undir sjóvarmálanum og frá Sandoynni er boritoymið komið niður á 75 metrar undir sjóvarmálanum.
Tunnilin verður væntandi liðugt boraður á heysti í 2021 og letur eftir ætlan upp í 2023.
Um tú veitst okkurt, sum VP ikki veit - skriva so til vp@vp.fo


text:
Myndarøð: Síðsti dagurin á stórmøtunum
Myndarøð: Síðsti dagurin á stórmøtunum
Myndir frá síðsta degnum á Stórmøtunum 2019 í høllini á Hálsi í Havn.
Simbahitt var seinnapartin, har um 1.300 fólk vóru við. Sangfagnaðarkórið sang, Ann Mari E. Kjølbro hevði eitt orð, og Bubu vitjaði. Síðani vórðu øll boðin til nátturða.
Klokkan 18 var so síðsta stórmøtið, har Alfred Petersen talaði um evnið “Mín frið gevi eg tykkum”. Gospelkórið Vox sang, og Símun P. Jacobsen endaði møtið.
Myndirnar tóku Eyðbjørn Jacobsen og Carsten Fonsdal Mikkelsen.


text:
Ein serfrøðingur skal nú meta um, hvør hevur rætt av teimum báðum oljufeløgunum, Atlantic Petroleum og Decipher Production Limited, í uppgerðini av framleiðsluni á Orlando oljukelduni í Norðsjónum.
Tað er Atlantic Petroleum, sum er skrásett á børsinum í Keypmannahavn, ið hevur kravt eina uttanhýsis meting av uppgerðini av framleiðsluni. Felagið er nevniliga ósamt við framleiðslufelagið Decipher um uppgerðina av sølu av olju frá Orlando.
Í 2017 seldi Atlantic Petroleum Orlando feltið til Decipher, men sambært avtaluni skal Atlantic Petroleum, eftir at framleiðslan hevur rokkið 50 mió. dollarum í bruttoinntøkum sambært søluavtaluni, móttaka 2% av inntøkunum av teimum fyrstu 5 mió. tunnunum, sum verða framleiddar, og síðani 4,35% av restini av inntøkunum.
Hjá Atlantic Petroleum halda tey, at Decipher hevur rokkið til tær fyrstu 50 mió. dollararnar, og tí hevur felagið nú rætt til leypandi gjaldið. Men tað er Decipher ósamt í skrivar Atlantic Petroleum í seinastu børsfrágreiðingini.
Sambært søluavtaluni fyri Orlando hevur Atlantic rætt til at fáa gjørt eina grannskoðan av framleiðslutølunum, men Decipher krevur undirskriving av trúnaðarklausulum fyri at lata sínar bøkur upp fyri Atlantic, hóast hetta ikki er sett sum eitt krav í søluavtaluni. Tí hevur Atlantic Petroleum nú sent út skriv, har tað sigur seg vera ósamt um framleiðsluuppgerðina, og tá partarnir ikki eru vornir samdir eftir 10 døgum, skal málið avgerast av einum serfrøðingi. Partarnir hava so møguleika at semjast fram til 21. september um, hvør serfrøðingurin skal vera.
Eydnast tað heldur ikki, skal formaðurin fyri "Institute of Chartered Accountants" peika út serfrøðingin. Avgerðin hjá hesum verður so bindandi fyri báðar partar skrivar Atlantic Petroleum.
Mark Højgaard, stjóri í Atlantic Petroleum, sigur í eini viðmerking til málið, at tað er sera óvanligt, at eitt framleiðslufelag, sum arbeiðir í Norðsjónum, ikki vil góðtaka eina grannskoðan í sambandi við eina avtalu. Hann sigur, at tað hóvar teimum illa at taka víðari stig í málinum, sum er at fáa ein serfrøðing at koma við eini sjálvstøðugari meting, men heldur, at hetta er besti mátin at loysa upp fyri málinum, nú Decipher ikki vil ganga við til slíka.


text:
Sambært in.fo skal Aksel V. Johannesen, løgmaður, á fundi í Havn um vikuskiftið hava sagt, at hald er ikki í afturvendandi páhaldinum um, at verandi samgonga hevur drenað allar pengar burtur úr vinnuni, so hon ikki hevur ráð at endurnýggja seg.
Víðari verður hann endurgivin fyri at siga, at alivinnan og uppisjóvarvinnan í 2016 og 2017 hava havt 3,3 mia. kr. í avlopi.
Tað er nokk so smart at taka alivinnuna og uppisjóvarvinnuna undir einum, tí so verður tað fjalt, hvussu verandi samgongan eftir øllum at døma hevur sett sær fyri at drena allan kapital úr fiskivinnuni á sjónum, og at drena kapital úr fiskivinnusamfeløgunum í útjaðaranum í landskassan.
Sambært eini roknskapargreining hjá grannskoðarafelagnum Januar høvdu uppisjóvarskipini 187 mió. kr. í avlopi í 2017. Tað var helvtin av avlopinum í 2016. Sambært eini uppgerð hjá Taks og Gjaldstovuni rindaði fiskivinnan 381 mió. kr. í skattum og avgjøldum í 2017.
Úrslitið hjá uppisjóvarreiðaríunum verður enn lakari í 2018, tí makrelkvotan hjá skipunum er minkað við einum triðingi. Og tað fer at ganga sama veg í 2019. Eftir fíggjarlógaruppskotinum fyri 2019 skal fiskivinnan eftir ætlan gjalda 63 mió. kr. meira í veiðigjaldi. Alivinnan skal eftir ætlan gjalda 4 mió. kr. meira í tøkugjaldi. Í 2019 má harumframt roknast við, at tað eisini hetta árið verður ein munandi lækking í føroysku makrelkvotuni. So úrslitið hjá uppisjóvarvinnuni í 2019 verður munandi lakari enn tær 187 mió. kr., sum tað var í 2017.
Venda vit aftur til tær 3,3 milliardirnar hjá løgmanni, so vísir roknskapargreiningin hjá Januar, at uppisjóvarreiðaríini høvdu 564 mió. kr. í avlopi í 2016 og 2017. Løgmaður hevur fingið tølini frá Vinnumálaráðnum, so vit mugu rokna við, at tey eru røtt. Tey vísa eftir hesum, at alivinnan hevði 2,7 mia. kr. í avlopi somu árini. Og ein leyslig meting vísir, at avlopið í ár fer at verða umleið 1,5 mia. Tað framgongdur ikki av greinini á in.fo, um uppisjóvarvirkini eru við í roknistykkinum. Tey høvdu leysliga mett havt eitt avlop upp á umleið 125 mió. kr.í 2016 og 2017, um Varðin Pelagic hevði havt eitt vanligt rakstrarár í 2017.
Tølini vísa bara veruleikan. Alivinnan ger íløgur, so tað stendur eftir. Fiskivinnan á sjónum ger ongar íløgur. Støðan hjá uppisjóvarflotanum er nú tann sama sum hjá heimaflotanum. Tað einasta sum hendir, er, at skipini verða eitt ár eldri hvørt ár. Og her eru avgjørt ongi útlit fyri at endurnýggja flotan.


text:
Orknoyggjar
Orknoyggjar (skotskt gæliskt: Arcaibh, enskt: the Orkney Islands) eru ein oyggjabólkur millum Hetland og skotska meginlandið. Oyggjabólkurin er ein av 32 skotskum regiónunum. Tað eru 200 smáar oyggjar 16 km í ein norðan úr Caithness í Norðurskotlandi. Størsta oyggin nevnist Mainland (sama orð sum føroyskt meginland). Fólk býr á umleið 20 oyggjum.
Orkney hevur umleið 20 100 íbúgvar, harav búgva 7000 í høvuðsbýnum Kirkwall. Í ferjubýnum Stromness búgva umleið 2000 fólk.
Søga[rætta | rætta wikitekst]
Longu í 8. øld settu fyrstu norðmenninir búgv her. Oyggjarnar komu sum frá leið undir norskt vald, og norsk mentan, mál og virksemi gjørdist ráðandi.
Skara Brae[rætta | rætta wikitekst]
Bygdin Skara Brae varð bygd í yngru steinøld um 3000 f.Kr. Hon varð funnin av tilvild í 1850, tá ið sandurin, sum hevði fjalt bygdina øld eftir øld, feyk burtur í einum herviligum ódnarveðri. Í bygdini eru eini tíggju laðað hús. Veggirnir vóru laðaðir av fløtum hellum, gólvini vóru steinsett við stórum hellum. Innbúgvið var laðað av gróti ella høgt inn í veggin. Búnyttur og amboð vóru eisini av steini, sumt av beini. Viður var eingin, tí skógur veksur ikki í Orknoyggjum.
Skara Brae varð sett á heimsmentanararvslistan hjá UNESCO í 1999.
Landalæra[rætta | rætta wikitekst]
- Auskerry er ein lítil oyggj við vita og fuglareservati.
- Burray er ein lítil oyggj, sum hevur eitt savn við steinrenningum.
- Eday
- Egilsay
- Eynhallow
- Flotta
- Graemsay
- Holm of Papa
- Hoy
- Mainland
- North RonaldsayMainland
- Papa Stronsay
- Papa Westray
- Rousay
- Sanday
- Shapinsay
- South Ronaldsay
- Stronsay
- Westray
- Wyre
Føroyar og Orknoyggjar[rætta | rætta wikitekst]
Tað er vorðið alt meira vanligt, at føroyingar vitja Orknoyggjar, hetta kemst millum annað av tí at stuttleikabátar eru vorðnir alramannaogn, og at nógvur av bátaeigarunum dámar væl at vitja næstu grannalondini.
Myndasavn[rætta | rætta wikitekst]
Magnuskirkjan í Kirkwall - hon er nøkurlunda javngomul við Magnuskirkjuna í Kirkjubø.
Útsýni frá Pentland Firth.
Útgrevstur av Skara Brae.
Steinsirkulin Ring of Brodgar á Mainland.


text:
CCF 18 Aa
TSB E 140
1 Úti sigldu fimtan skip
eina jólanátt,
gótu ei tann eldin sætt,
ið logar í flagdum hátt.
Snekkjan brúna, sunnan gular vindur
á seglum yvirblá,
mær stóð hugur á vænu moy,
kann eg hana fá.
2 Úti sigldu fimtan skip
eina jólatíð,
gótu ei tann eldin sætt,
ið logar í flagdarbý.
3 “Honum gevi eg øksi mína,
so mínar ringar ný,
mær vil sløkkja tann heita eld,
ið logar í flagdarbý.
4 Honum gevi eg øksi mína,
so mínar ringar bjartar,
mær vil sløkkja tann heita eld,
ið logar for mínum hjarta.
5 Honum gevi eg øksi mína,
so mína kápu blá,
mær vil sløkkja tann heita eld,
ið logar í flagdum hjá.
6 Tað er fult í fimtan ár,
síðan tú sást meg leika,
gívurin mína dóttur tók,
tí beri eg kinn so bleika.
7 Tað er fult í fimtan ár,
síðan tú sást meg ló,
gívurin mína dóttur tók,
tað hitt væna fljóð.”
8 “Hav tú sjálvur øksi tína,
so tínar ringar ný,
eg skal sløkkja tann heita eld,
ið logar í flagdarbý.
9 Hav tú sjálvur øksi tína,
so tína kápu blá,
eg skal sløkkja tann heita eld,
ið logar í flagdum hjá.
10 Hav tú sjálvur øksi tína,
so tínar ringar bjartar,
eg skal sløkkja tann heita eld,
ið logar for tínum hjarta.”
11 Illhugi gekk frá strondum,
seg við ongar sveinar,
tá hann kom í hellið niðan,
tá var gívurin heima.
12 Illhugi gekk í hellið inn,
myrkt varð honum for eygum,
hann sá sita eina grimma gívur,
raka í brondum beygum.
13 Tað var tann hin grimma gívur,
reisist upp frá eldi:
“Hvaðan er hetta køgulsbarn,
her er komið á kveldi?”
14 “Kalla meg ikki køgulsbarn,
ei vil eg so vera,
var eg heima í mínum ríki,
ilt mundi eg tær gera.
15 Kalla meg ikki køgulsbarn,
ei vil eg so eita,
var eg heima í mínum ríki,
vóru til míns at leita.
16 Kalla meg kappan Illhuga,
tað er mítt rætta navn,
tann ið kallar meg køgulsbarn,
til ilsku saki eg hann.”
17 Illhugi stendur á hallargólvi,
sær seg um so víða,
hann sær uppi í sævarsong
sova moy so fríða.
18 “Tað sær eg á tær, Illhugi,
tú hevur vold á vívi,
í nátt skalt tú hjá frúnni sova,
í morgin lata lívið.
19 Tað *sær eg á* tær, Illhugi,
tú hevur hug á moy,
í nátt skalt tú hjá frúvuni sova,
í morgin skalt tú doy!”
20 Illhugi fór úr øllum klæðum,
so er greint fyri mær,
hann steig upp í Hildu song,
hann svav har nætur tvær.
21 Illhugi fór úr øllum klæðum,
virdi lítið um fíggi,
hann steig upp í Hildu song,
hann svav har nætur tríggjar.
22 Illhugi fór úr øllum klæðum,
virdi lítið um eyð,
hann steig upp í Hildu song,
hann svav har nætur sjey.
23 “Tú tørvt ikki, Illhugi,
elva teg so kátan,
nívir hon teg á songarstokk,
lívið manst tú láta.”
24 “Tú tørvt ikki, ríka frú,
eftir mær at troyggja,
annaðhvørt tá letur hon meg
liva ella doyggja.”
25 Tað var Hilda, kongins dóttir,
fann upp á tey ráð,
klæddi upp á træbílæti
gívrini at høgga á.
26 Gívurin kemur inn árla morgun,
dartar øksi í hendi,
brá hon honum á songarstokk,
brá honum snart úr veldi.
27 Illhugi fór at læa,
gívrin hetta sá,
kastaði aftur í Hildu song
og breiddi omaná.
28 Kongurin liggur á skipinum,
leingist honum at bíða,
áðrenn hann sá sína sælu dóttur
niður úr fjalli líða.
29 “Eg tók Hildu for fimtan ár,
konginum illa líkar,
nú skal eg hana heiman gera
við hálvum mínum ríki.
30 Eg tók Hildu for fimtan ár,
konginum illa tókti,
nú skal eg hana heiman gera,
sum hon var mín dóttir.”
31 “Her siti eg á kistum tveim,
fullar eru við ringar,
tað skal Hilda heiman hava
sær um lodnar fingrar.
32 Her siti eg á kistum tveim,
fullar eru við skreyt,
tað skal Hilda heiman hava,
føra við sær av breyt.
33 Her siti eg á kistum tveim,
fullar eru við lín,
tað skal Hilda heiman hava,
fosturdóttir mín.
34 Her siti eg á kistum tveim,
fullar eru við skrúður,
tað skal Hilda heiman hava,
tá hon verður brúður.”
35 Kongurin liggur á skipinum,
leingist honum at bíða,
nú sær hann sína sælu dóttur
niður úr fjalli líða.
36 Nú sær hann sína sælu dóttur
niður úr fjalli líða,
fimtan sær hann smátrøllini
eftir henni skríða.
37 Tað var henda grimma gívur,
tung eru hennara mein,
fylgdi síni fosturdóttur
ytst á flóðarstein.
38 Upp leyp ein av kongins monnum,
gívrina vildi skjóta,
Illhugi leyp í fremra stavn,
hann var ei sein til fóta.
39 Illhugi leyp í fremra stavn,
hann var til fóta ei sein:
“Hann skal harðan deyða tola,
gívrini vinnur mein.”
40 “Far væl, Hilda, kongins dóttir,
við tí gullinum reyða,
eg skal aftur í helli mítt
at syrgja meg til deyða.”
Snekkjan brúna, sunnan gular vindur
á seglum yvirblá,
mær stóð hugur á vænu moy,
kann eg hana fá.
CCF 18 Aa
TSB E 140
Handrit: J. Klemmensen: Sandoyarbók. Dansk folkemindesamling 68, Nr. 79, s. 731.
Útgávur:
1. R. Long: Sandoyarbók II, s. 246.
2. Føroya kvæði (N. Djurhuus greiddi til útgávu, 1951) Band I, Teil 3, s. 428.
3. Føroya kvæði (Inngangur og úrtøk eftir Dánjal Niclasen, 1998) 6. bind, s. 179
Heimild: Úr Sandoy. Lauritz Olesen, Læars í Stórhúsi (1779-1871), Dali 1824
Trøllkona hevur flutt kongsdóttrina burtur. Kongur lovar at geva tí manni dóttrina, sum megnar at koma aftur við henni, og Illhugi býður sær til.
Hann fer til fjallið, har ið trøllkonan býr, og hon sigur, at eina nátt skal hann sleppa at sova hjá kongsdóttrini, men morgunin eftir má hann láta lív. Illhugi svevur hjá kongsdóttrini, og morgunin eftir kemur trøllkonan at drepa hann. N: Illhugi drepur trøllkonuna og øll skyldfólk hennara. D: Við rúnargandi fær Illhugi trøllkonuna at hálsa um, fría kongsdóttrina og lata tey fara við dýrmætum gávum. F: Kongsdóttirin og Illhugi gera eina trædukku, sum trøllkonan roynir at drepa í staðin fyri Illhuga. Hann flennir at mistaki hennara, og tað fær hana at blíðkast. Hon letur tey fara við dýrmætum gávum.
Tá ið kongsins menn síggja tey koma aftur, ætla teir sær at leypa á trøllkonuna, men Illhugi verjir hana. D, F, N: Illhugi og kongsdóttirin giftast.
á føroyskum: CCF 18 (eisini á donskum og norskum)


text:
Fyrr í tíðini varð deyðseyði ikki pikkaður í Vestmanna bygd í Norðstreymoy í tí hagaparti, sum kallast í Dølum, og hildið var, at ein huldumaður mundi búgva har og ansa eftir deyðseyðanum. Hvørt ár um heystið, tá ið vestmenningar vóru á fjalli í Dølum til at taka skurð, løgdu teir besta seyðin eftir á rættini, fyrst tá ið teir fóru at taka veðurlambsskurð og síðan uppaftur í klippingini, og morgunin eftir var seyðurin altíð burtur. Tað var løn til huldumannin fyri tað, at hann ansaði so væl eftir deyðseyðanum.
Jógvan, bóndi á Rógvu í Vestmanna, var størsti eigindómsmaður í bygdini og frágerðarmaður í mongum lutum, helst til styrki.
Ein dagin um heystið, sum teir vóru á fjalli í Dølum, noyddist Rógvu-Jógvan heim aftur til hús um kvøldið, tí konan skuldi eiga barn; men hinir fjallmenninir lógu eftir í einum húsi, sum teir høvdu allir í felagi í haganum. Hann segði tá við hinar, ið eftir vóru, at teir kundu taka hvønn seyð, ið teir vildu, til matarseyð, men hin gráa ómarkaða skuldu teir lata vera - hann visti, at tað var hulduseyður. Yvirvaksin var hann allan seyð, hesin grái. Best sum Jógvan er farin, sigur Andras í Lon, kallaður Stóri Andras: “Hasin grái ómarkaði er ein sáttarseyður; honum skulu vit hava krás av.” Teir drepa henda seyð og kóka um kvøldið. Sum teir hava lagt uppúr og eru setstir at eta, kemur ein hundur inn við reyðum helsi. Sjúrðarstovumaðurin blakar hundinum aðra hálva síðuna; hundurin fer við henni, og tá hoyra teir huldumann buka hann fyri durunum.
Um morgunin fer Rógvu-Jógvan norður aftur í Dalar til hinar at reka seyðin heim. Á veginum leggur hann seg at drekka úr einari keldu, og sum hann reisist upp aftur, nú stendur ein huldumaður uppi yvir honum. Báðir hava hund, og hundarnir leypa alt í einum saman at bítast. Kristinmanshundi stendur tap til, tí hulduhundurin hevur helsi, sum forðar hinum, so hann fær ikki bitið. Tá ið Jógvan sær hetta, setur hann stavin niður ímillum hálsin og helsið á hulduhundinum, so helsið brestur, og nú vinnur hansara hundur. So rúka menninir báðir saman at berjast. Jógvani stendur tap til; men hundur hansara loypur í knæsbøturnar á huldumanninum, og tá verður Jógvan við yvirlutan og drepur huldumannin. Síðan dró hann hann oman á Ennið og gróv hann har.
Tá ið Jógvan kom aftur í Dalar, var hann ikki greiður at møta. Eingin tordi at fara á fund hansara uttan Andras; hann tordi at møta honum, segði hann: tí sær tordi Jógvan einki at gera. Hesin Andras var tiltikin, bæði fyri stødd og styrki. Eitt løgboðið var tá í tíðini í Føroyum, at neytagarður skuldi til hæddar vera undir hond á manni, men ikki á Lítla Manni í Hesti og ikki á Andras í Lon í Vestmanna - tí Lítli Maður í Hesti var ov lítil og Andras í Lon ov stórur.
Men síðan ta tíð hevur deyðseyði verið pikkaður í Dølum sum aðrastaðni.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Amasoná
Amasoná er 2. longsta á í heiminum. Úr keldunum langt uppi í kavataktu Andesfjøllum í Perú rennur hon 6.439 km ígjøgnum Perú og Brasil og út í Atlantshav. Ósin er so breiður, at ikki sæst av øðrum áarbakka og yvirum á hin, og so nógv vatn rennur í havið, at sjógvurin er sum ósavatn einar 180 km úr landi. Úr Amasoná renna 773 milliardir litrar av vatni hvønn tíma út í Atlantshav.
Amasoná rennur úr Andesfjøllum í Perú og verður alsamt størri og breiðari, sum hon rennur eystur ígjøgnum Suðuramerika og út í Atlantshav. Longra helvtin á ánni rennur ígjøgnum Brasil, og hon er týdningarmesta flutningsleið í landinum. Stór skip sigla langt inn í landið, enntá til nýmótans býin Manaus, einar 1600 km. úr Atlantshavsstrondini. Á hvørjum ári fer áin upp um áarbakkarnar, og nógv móra, ið taðar væl, legst á markirnar.
Størstu regnskógirnir eru fram við Kongoá í Afrika og Amasoná í Suðuramerika. Meginparturin av regnskóginum er í Brasil, báðumegin Amasoná.


text:
Cryptomathic innritanin í Netbankan og Lønarportalin verður avtikin
Tíðindaskriv frá Felagnum Peningastovnar:
Cryptomathic (gomul innritan) verður ikki longur mett at vera ein trygg innritanarloysn fyri kundarnar, og tí verður hesin háttur at rita inn í Netbankan og Lønarportalin ikki longur tøkur tann 29. mai 2020.
Í dag innrita flestallir føroyingar við NemID í Netbankanum. Men nakrir fáir privat- og vinnukundar brúka framvegis Cryptomathic-innritanina til Netbankanum og nøkur vinnurekandi til Lønarportalinum.
Trygdin er avgerandi
Innritan í Lønarportalin við Cryptomathic krevur bert eitt loyniorð, og tí verður trygdin ikki mett at vera nóg góð. Cryptomathic gevur eisini brúkarunum nógvar trupulleikar, tí hon riggar bert í gamla Internet Explorer-kaganum, ið ikki longur er tryggur at brúka. Harumframt krevur hon forritið Java á telduni, sum eisini verður mett at vera ótrygt.
NemID er ein munandi tryggari innritan, av tí at hon bæði krevur loynital og loyniorð fyri at fáa atgongd til Netbankan ella Lønarportalin. Ein trygg, føroysk innritanarloysn – Talgildi Samleikin – verður í løtuni ment. Føroyskir peningastovnar vænta at taka Talgilda Samleikan í nýtslu í 2021.
Tosa við bankan áðrenn 29. mai
Peningastovnarnir heita á øll, sum framvegis brúka “gomul innritan”, t.e. Chryptomatic, um at seta seg í samband við sín peningastovn í góðari tíð innan freistina 29. mai fyri at stovna NemID. Eftir henda dag fer tað bert at bera til at innrita í Lønarportalin og Netbankan við NemID. Tá nýggja føroyska innritanarloysnin er klár at taka í nýtslu hjá peningastovnunum, verður NemID innritanin síðani væntandi avtikin.


text:
Innasta punkt í landinum, tvs. tað stað í landinum, sum er longst frá havinum, er nú blivið staðsett
Innasta punkt í landinum, tvs. tað stað í landinum, sum er longst frá havinum, er nú blivið staðsett. Punktið finst í Norðstreymi á fjallinum Lítla millum Vestmanna, Hvalvík og Saksun. Tá tú ert har, ber ikki til at koma longur inn í landið.
Umhvørvisstovan dagførir javnan strandalinjuna á bæði land- og sjókortum eftir dronumyndum. Tað er henda strandalinja, sum er brúkt, fyri at finna størsta innskrivaða sirkulin. Sirkulin hevur ein radius sum er 5330 m og sentrum er umleið 200 m eystanfyri hægsta stað á fjallinum Lítla. 5330 m er sostatt longsta fjarstøða, sum til ber at koma frá havinum í Føroyum.
Oyggin við næststørsta innskrivaða sirklinum er Vágoyggin. Ert tú staddur á Høgaleiti við Vatnsoyrar, ert tú 4600 m frá havinum.
2. hvítusunnudag 2020 vóru landmátarar á fjallinum Lítla og avmerktu punktið við einum spískum steini.
Her kann lesast meira um innasta punkt í Føroyum.
Her ber til at síggja punktið á foroyakort.fo.
Leivdir frá flettingini
28-09-2020
Viðarlundin Úti í Grøv 40 ár
24-09-2020
Vindorkuverk á Eiði fingið umhvørvi…
10-09-2020
Nú er tíð at bíleggja rottueitur og…
08-09-2020
Umhvørvisárinsmeting og umhvørvisgó…
21-08-2020
Heystið á Skógrøkt
07-08-2020
Innasta punkt í landinum
20-07-2020
Avmarkingar í siglingarferð kring R…
17-07-2020
Grøn fjarhitaskipan boðin út
15-07-2020
Útlátið av vakstrarhúsgassi økt 6%
13-07-2020


text:
FLOGFELØG OG ONNUR, IÐ FERÐAST Á AIRSIDE
Her kunnu starvsfólk sum arbeiða á airside, flogskiparar og flogmanningar annars finna ymiskar hentar upplýsingar.
Við at gera brúk av skránni til høgru kanst tú senda flogplanir, fáa veðurupplýsingar, notams v.m.
Á hesari síðu kunnu tit finna tøknilig data, ásetingar viðvíkjandi handiling av ólju og handling generelt. Harumframt so finna tit donsku útgávuna ov "sanktiónskataloginum" hjá Vága Floghavn. Hetta eru ásetingar og revsumøguleikar til starvsfólk sum starvast á airside.
Ásetingarnar eru galdandi fyri øll sum starvast innanfyri hegnið á flogvøllinum í Vágum.
Eisini finna tit umsøknarskjalið sum skal brúkast í samband við umsøkn um koyriloyvið á airside.
Leinkjur
Pilot Briefing
Skjøl
Gjøld og ásetingar í samband við flúgving til og frá Vága Floghavn


text:
Sóljan er ein barnagarðsstova við 14 børnum í aldrinum 3-6 ár. Í stovuni arbeiða trý starvsfólk, ein námsfrøðingur og tvey hjálparfólk.
Í Sóljuni leggja vit dent á at børn, foreldur og starvsfólk skulu kenna seg væl og trygg, at børnini knýta vinabond bæði uppá tvørs av aldri og kyni.
Vit arbeiða við ymiskum virksemið bæði inni og úti t.d. túrar, fimi og sansa- stimbrandi virksemi. Somuleiðis lesa vit søgur, syngja og spæla sjónleik. Vit arbeiða við teimum ymisku evnunum í námsætlanini og verkætlanum eftir árstíðini.
Heyst tema: Bløð og trøð
Ì samband við heyst temainum, hava børnini lært at tekna trøð. Fyrst við blýanti og síðani við vatnlitum. ðHer bleiv tosa um hvussu træðini ´broytast um várið-summarið og um heysti
Heysttema:”Bløð”
Vit hava í seinastuni arbeitt við Heysttemainum :”Bløð”. Mangt hava børnini eisini gjørt trøð við bløðum, sum tey hava henta.
Sóljubørn spæla við vatn
Børnini hugnað sær úti í regninum
Akvarium verkætlanin 1/10-31/10-2019
Blómur verkætlan t. 27/5-19
Í dag hildu vit áfram við føroyskum blómum. Í dag hava tey heinta veruligar blómur – hugt, merkt og luktað. Síðani málaðu tey m.a sóljur og summardáar.
Nøkur Sóljubørn hava málað Sóljur ídag t. 21/5-19
Nakrar gentur úr Sóljuni hava málað Sóljur eftir einari mynd. Úrslitið bleiv sera gott eftir teirra støðið. Vit høvdu onga grøna ella ljósabláa máling tøkt. Men so var bara at eksperimentera og funnu genturnar útav í prosseuni, at gult og blátt = grønt og myrkablátt blandað við hvítt = ljósablátt
Betri Vinir
Vit hava avgjørt at hava “Betri Vinir” einaferð um vikuna tvs fríggjardagar. Vit eru komin til lektión 4. Evnið í dag ( t. 8/2-19) var Tolsemið og Umsorgan. Vit brúka nógv planchurnar í Betri Vinir kuffertinum, somuleiðis sang og spæl úr massaguheftinum “Man happar ikki tann mann nertur við”. Onkuntið verður stóra bamsuhánddukkan nýtt. Við tað, […]
Vika 4 – Børnini prýða stovu teirra
Børnini í Sóljuni hava hesa vikuna, við hjáp frá teimum vaksnu, havt kreativt virksemi, har skýggj, sól, hálvmánar, fantasifuglar hava verið á skránni. At enda gjørdu tey eisini ælabogar. Stovan er prýtt við øllum tí, tey hava gjørt. Børnini hava verið sera motiveraði. Við hesum virksemi hava tey styrkt um fínmotorik, at verða betri til […]


text:
Leygardagin 16. mai verður 9. Simme Cup kappingin, hildin á skjótibreytini hjá Veiðifelagnum Byrsumúla.
Kappingin er í skeet og trap, og fyrstu 3 innleiðandi umførini telja við í Føroya Cup fyri trap og skeet í 2020.
Meistarafinalurnar verða skotnar við ISSF finalum í báðum greinum. Endaplássini frá 1..6 telja við í Grand Prix kappingini fyri trap og skeet í 2020.
Trap finalan í A-bólkinum, verður avgjørd við at skjóta 25 dúgvir við einum skoti.
Skeet finalan í A-bólkinum, verður avgjørd við at skjóta 20 dúgvur á platti 3,4 og 5.
Eftir finalurnar, verður sjálv Simme Cup kappingin, har tríggir teir bestu skjúttarnir í ávikavist skeet og trap, frá innleiðandi trimum umførunum, skjóta eftir 25 dúgvum í part.
Er javnt um at fáa pláss í Simme Cup, verður javnleikurin avgjørdur við vanliga S/O, sum avgerð innleiðandi finaluplássið til meistarafinalurnar.
Stendur á jøvnum aftaná 25 dúgvur í Simme Cup, verður endaplássið avgjørt við hesi mannagongd:
1. Skjútti vinnur, sum hevði hægri samanlagt tal í 3 teimum fyrstu innleiðandi umførunum í kappingini
2. Er framvegis javnt, verður hugt eftir hvør hevði besta umfar, í 3 teimum fyrstu innleiðandi umførunum
3. Er framvegis javnt, verður hugt eftir hvør hevði næst besta umfar, í 3 teimum fyrstu innleiðandi umførunum
4. Er framvegis javnt, skulu skjúttar sum eru javnir, skjóta eitt eyka umfar
5. Er framvegis javnt, fáa skjúttar somu enda plasering
Ongin morgunmatur verður, men okkurt verður lagt á grillina á middegi.
Byrja verður at skjóta klokkan 09:00, og møtt verður í seinasta lagið kl. 08:30.
Eftir kappingina verður ábit fyri allar limir, úr øllum skjótifeløgum í Føroyum.
Prísir fyri kapping: 300 kr.
Prísir fyri ábit: 200 kr.
Tilmelding: https://bit.ly/simme_cup2020_tilmelding
Tilmeldingarfreistin er hóskvøldið 14. mai. kl. 20:00.
Listi við tilmeldingum: https://docs.google.com/spreadsheets/d/1i9iClvc9p87ghhq5qigWS5Vyo8HWHn2PYpaJbQ4J7So/edit?usp=sharing


text:
Tá freistin at søkja inn á Íverksetarastimbran vóru 12 umsóknir komnar inn. Hetta er væl meira enn roknað varð við sigur Íverksetarahúsið, sum skipar fyri tiltakinum.
Íverksetarastimbran er ein accelerator skipan við mentorum atknýttum, og endamálið er, at geva íverksetarum møguleika at menna sína fyritøku, fáa eitt virðismikið netverk og útvega kapital til fyritøkuna.
Tiltakið er ætlað íverksetarum ella nýggjum fyritøkum, sum í eina tíð hava arbeitt við sínum hugskoti, men mangla at fáa gongd á, so hetta kann gerast til eina lønandi fyritøku.
Luttakararnir arbeiða saman við einum royndum mentori/ serfrøðingi, innan viðkomandi fakøki fyri íverksetaravirksemið, sum fer at fylgja og stuðla íverksetanum í tíðarskeiðnum.
Næstu 3 mánaðirnir fara íverksetararnir, saman við einum mentori og Íverksetarahúsinum at arbeiða við ætlanini, soleiðis at hon kann búnast og í síðsta enda leggjast fram fyri íleggjarum.


text:
Beinisvørð
Beinisvørð er 469 metrar høgt forberg í Suðuroynni, millum bygdirnar Sumba og Lopra. Beinisvørð er sermerkt og sæst nógvastaðnis frá. Beinisvørð er tað næsthægsta forbergið í Føroyum, bara Enniberg er hægri. Nógvir flytifuglar byggja reiður hvørt ár í Beinisvørði. Sumbingar plagdu fyrr í tíðini at síga niður í bergi eftir fugli og eggum. Enn fara sumbingar í stakkin við Beinisvørð eftir lunda.
Yrkingar nevna Beinisvørð[rætta | rætta wikitekst]
Kenda skaldið Poul F. Joensen (1898-1970), úr Sumba yrkti ofta um Beinisvørð. Janus Djurhuus (1881-1948), sum ikki er minni kendur enn Pól F. yrkti eisini um Beinisvørð.
Beinisvørð rapaði[rætta | rætta wikitekst]
Í 1975 rapaði ein partur av Beinisvørði, og nógvar lomvigarøkur vóru oyðilagdar og fleiri staðarnøvn eru nú horvin [1].
Hesturin við Beinisvørð[rætta | rætta wikitekst]
Gamli vegurin millum Lopra og Sumba førir niðan á Hestin, hagani er stutt til Beinisvørð. Vegurin er tætt við eggina, eitt nú kunnu bilar ella bussar støðga við stóru antennuna uppi á Hestinum og síðan kunnu fólk ganga umleið 50 metrar út til eggina og eygleiða fuglabergið Beinisvørð. Støðgast kann eisini eitt sindur longri niðri mitt í einum breiðum svingi, har eru bert umleið 20-30 metrar til eggina. Har liggur ein træbrúgv, sum varð løgd har einaferð kongalig vitjan var í Suðuroynni. Eitt skelti er sett upp har, sum ávarar fólk, so tey ikki ganga seg útav eggini.
Sumbiartunnilin er undir Beinisvørði[rætta | rætta wikitekst]
Sumbiartunnilin var í ger í fleiri ár, hann varð tikin í brúk í 1997. Tunnilin fer ígjøgnum bergið Beinisvørð og er 3.240 metrar langur [2].
Myndasavn[rætta | rætta wikitekst]
Beinisvørð prýðir eitt føroyskt frímerki frá 1989
Útvortis ávísingar og keldur[rætta | rætta wikitekst]
- Visitsuduroy.fo
- Sumba.fo - Heimasíðan hjá Sumbiar kommunu- Myndasavn, myndir av Beinisvørð
- Myndir á Flickr.com av Beinisvørð
Akrar | Lopra | Sumba | Víkarbyrgi


text:
Venceslaus Ulricus Hammershaimb
Venceslaus Ulricus Hammershaimb (25. mars 1819 í Sandavági - 9. apríl 1909 í Keypmannahavn) var ein føroyskur prestur, politikari og málfrøðingur. Hann er kendur sum faðirin at skriftmáli føroyinga. Foreldur hansara vóru Jørgen Frantz Hammershaimb og Armgarð Maria Egholm. Hann gav í 1854 fyrstu føroysku mállæruna út og gjørdi ta nýggju rættskrivingina. Í 1855 varð hann innsettur sum prestur í Kvívík. Í 1862 gjørdist hann prestur á Nesi í Eysturoy, og próstur frá 1867. Her læt hann í 1863 nýggjan prestagarð byggja, sum konan hevði teknað. Hann sat á løgtingi trý skeið. Síðan flutti hann í 1878 við konuni til Danmarkar at búgva. Í Sandavági varð minnisvarði reistur í 1919, V.U. Hammershaimb til heiðurs.
Hammershaimb eigur stóra æru fyri, at føroyingar varðveittu skriftmálið. Tað var hann, sum gav føroyska málinum bókstavin Ð. Við íblástri frá vinmanni sínum, Jóni Sigurðssyni, professara og málfrøðingi úr Íslandi, kom hann við hugskotinum um etymologiska stavsetingarháttin, har vit fara aftur til frummálið, heldur enn at skriva málið soleiðis sum tað verður framborið.
Hammershaimbsættin er gomul í Føroyum. Fyrstur í Føroyum av hesi ætt var langabbi V.U. Hammershaimb, Jørgen Frants de Hammershaimb, sum varð føddur í Keypmannahavn 31. oktober í 1688. Hann starvaðist hjá Gablunum og kom soleiðis til Føroya at vera fúti í 1723. Hann giftist sama ár við danskari konu, tey fingu tvey børn.
Konan doyði tíðliga, og tá giftist Jørgen Frants de Hammershaimb uppaftur við Elisabeth Christine Samuelsdatter, dóttir Samuel Pedersen Lamhauge, løgmann, í Nýggjustovu í Havn. Tey fingu 13 børn – og eitt teirra var V. U. Hammershaimb, sum eisini var fúti. Hann fekk sonin Jørgen Frantz Hammershaimb, sum var Føroya síðsti løgmaður, áðrenn Løgtingið varð niðurlagt í 1816. Jørgen Frants giftist eisini í Nýggjustovu í Havn, eins og abbin, við Armgard Mariu Egholm, og fingu tey bæði sonin Venceslaus Ulricus Hammershaimb og dóttrina Marie Louise Hammershaimb, sum var ógift.[1]
Føroyska tíðarritið Vencil, sum er komið út tvær ferðir um árið síðan 2006, er uppkallað eftir Vencil Ulricus Hammershaimb.[2]
Útgivið[rætta | rætta wikitekst]
- 1848 - Meddelelser fra en Rejse paa Færøerne 1847 — 48
- 1848 - Óluvu kvæði med Melodi optegnet af H. Rung
- 1848 - Færøiske kvæder henhørende til Hervarar Saga
- 1850 - »Færøiske folkesagn» (16 í tali), »Færøske ordsprog« (527 í tali), »Færøske talemaader« (78 orðafelli) og »Færøske skikke og lege« (7 dømi).[3]
- 1850 - »Barneviser og Ramser« (15 í tali)
- 1850 - »Færøske Gaader« (72 í tali)
- 1850 - »Færøske Folkesagn« (6 í tali).
- 1852 - Færøske Kvæder, København; 2. útgáva, Føroyar 1969
- 1891 - Færøsk Anthologi I. Tekst samt historisk og grammatisk Indledning, København; 2. útgáva, Tórshavn 1969
Keldur[rætta | rætta wikitekst]
- ↑ Eirikur Lindenskov, Sosialurin, 8. apríl 2009
- ↑ Vencil.wordpress.com Hvar er rák? - Ummæli í Dimmalætting/Skáanum 27. oktober 2006. Kinna Poulsen hevur skrivað.
- ↑ "Hammershaimb, V. U. - Snar.fo". 2013-07-01. Archived from the original on 2013-07-01. http://archive.today/RIRRg.


text:
Hvat er eitt grótslag?
Eitt grótslag er sett saman av einum ella fleiri steinsløgum (mineralum), og hvørt grótslag hevur sína eyðkendu samanseting. Grótsløg kunnu býtast upp í tríggjar høvuðsbólkar: Gosgrýti, legugrýti og umskapað grótsløg. Í Føroyum eru einamest gos- og legugrýti at finna. Legugrýti kenna vit eisini sum royðugrót, meðan gosgrýti í vanligari talu verður rópt lava ella basalt.
Gosgrýti
Er grót, ið er stadnað úr eini grótbræðing (magma), antin spakuliga innan í jørðini (djúpgrýti og innskotið grót) ella skjótt oman á jørðini (daggrýti). Meðan ein grótbræðing oman á jørðini enn er flótandi, verður hon nevnd lava. Gosgrýtið í Føroyum er basalt, sum er myrkt á liti og er samansett av steinsløgunum plagioklas (feldspatt), olivin og pyroksen umframt øðrum. Vit skilja vanliga millum trý sløg av basalti, blágrýti, feldspattbasalt og olivinbasalt.
Legugrýti
Er vanligasta grótslagið á jarðarýtuni. Tað verður til, tá ið tæring og máan brýtur niður grót í smáar grót- og steinmolar, ella tá plantur følna. Sum frá líður, og meira tilfar legst omaná, verður leysur sandur, leirur, mógvur o.a. til fast grót, nú nevnt legugrýti. Í Føroyum hava vit kol, leirgrýti og royðugrót sum dømi um legugrýti.


text:
af Dina Bech | okt 17, 2017 | Kyn serianWatch this video on YouTube Hey! Hjartaliga vælkomin til Vakurleiki.fo, í dag so fara vit at tosa um einleikan í hjúnabandinum og sex, ella at fara í song saman. Hetta videoið er beinleiðis eitt framhald av videoinum um hjúnabandið, so eg vil eggja tykkum at...
af Dina Bech | okt 3, 2017 | Kyn serianWatch this video on YouTube Hjartaliga vælkomin til Vakurleiki.fo, tað er Dina Bech, sum situr her. Í dag so fara vit at tosa um evnið, sum eg havi glett meg so nógv til: Hjúnabandið! Ja, eg eri støk/single, men eitt tað besta eg veit er at lesa um hjúnabandið í...
af Dina Bech | sep 19, 2017 | Kyn serianWatch this video on YouTube Watch this video on YouTube Hey, hjartaliga vælkomin til Vakurleiki.fo, tað er Dina Bech, sum situr her. Fyri tykkum sum eru nýggir hyggjarar, so kann eg fortelja, at eg geri video um ymisk evnið. Øll evnini verða viðgjørd út frá, hvat...
af Dina Bech | sep 12, 2017 | Kyn serianWatch this video on YouTube Hey! Hjartaliga vælkomin til Vakurleiki.fo, í dag so fara vit at tosa um Kyn part tvey. Síðst tosaðu vit um, hvat biologiin og Bíblian sigur, at kyn er. Kynið liggur í DNA’num. Vit tosaðu um, at tað eru bara tvey kyn, og at tað...
af Dina Bech | sep 5, 2017 | Kyn serianWatch this video on YouTube Hey! Hjartaliga vælkomin til Vakurleiki.fo. Og í dag, so fara vit at tosa um Kyn 1.partur. Hvat Bíblian sigur við okkum trúgvandi at kyn er? Sum tit vita, so er Bíblian orð Guds og er før fyri at svara øllum okkara spurningum. Hon...


text:
#Rita1tíma er føroyska heiti fyri altjóða tiltakið Hour of Code. Endamálið við tiltakinum er, at børn og ung fáa høvi at forrita í ein tíma á ein stuttligan og læruríkan hátt. Í ár høvdu heili 415 næmingar teknað til.
Hetta er fjórða árið, at KT-felagið skipar fyri tiltakinum, men tað, sum er serligt í ár, er at tað fyrigongur á føroyskum. Tað er blokkaspælið, sum KT-felagið hevur umsett. Blokkaspøl eru ein røð av námsfrøðiligum spølum, ið læra ein at forrita. Tey eru ætlað til børn, ið ikki hava nakrar royndir innan forritan.
Í sambandi við tiltakið skipaði KT-felagið fyri lutakasti millum allar luttakandi skúlaflokkar um ein túr í biograf fyri allan flokkin. Vinnarin gjørdist 6.b á Skúlatrøð.


text:
Endamál felagsins
Endamálið hjá Havbúnaðarfelaganum er at savna allar føroyskar alarar til at útinna felags áhugamál og at verja áhugamál limanna. Hetta verður gjørt m.a. við :
· Politiska ávirkan: At ávirka tær lógir og kunngerðir, sum løgting og landsstýri seta í verk, soleiðis at góðir karmar vera um føroysku alivinnuna.
· Umboða vinnuna: Umboða felags áhugamál hjá vinnuni yvirfyri ymiskum myndugleikum o.ø., herundir umhvørvis-, heilsumyndugleikunum, arbeiðseftirlitinum o.ø.
· Verkætlanir og kanningar: Seta í verk arbeiðir og kanningar sum kunnu hækka støði innan alingina, t.d. fyribyrgja fiskasjúkum og útbreiðslu av smittu, og fáa hesa vitan út til limirnar í felagnum.
· Samstarv við útlendska vinnu: Havbúnaðarfelagið er limur í altjóða vinnugreinafeløgunum Federation of European Aquaculture Producers (www.feap.org) og International Salmon Farmers Association (www.salmonfarming.org).
· Hagtøl: Felagið savnar hvørja viku inn hagtøl um samlaðu tøkuna av alilaksi. Tøkuhagtølini verða regluliga løgd á heimasíðuna.
· Gransking og útbúgving: Vera við til at seta granskingarverkætlaninir í gongd, sum limir í felagnum hava áhugað í. Harumframt saman við øðrum at vera við at tillaga útbúgvingartilboð til millumleiðarar og arbeiðsfólk í vinnuni. Somuleiðis at skipa fyri tiltøkum og skeiðum sum hækka førleikan hjá alivinnuni.
Havbúnaðarfelagið er vinnufelag fyri føroyskar alarar.
Á hvørjum árið gevur Havbúnaðarfelagið út eina ársfrágreiðing, sum lýsir gongdina í alivinnuni og hvørji mál felagið hevur arbeitt við undanfarna ár.
Ynskir tú at vita meira um laks úr Føroyum, far inn á http://salmon-from-the-faroe-islands.com
Niels Winther, ráðgevi


text:
Brúkarin
Ávísin (indikator) fyri brúkaran sigur, hvussu brúkarin metir, at tíðirnar eru. Hesin ávísin er ein av fimm ávísum, sum tilsamans mynda konjunkturbarometrið og treystitalið.
Konjunkturbarometrið í síni heild eru ávísar, sum siga nakað um, hvussu brúkarar og vinna meta, at tíðirnar eru. Høvuðsúrslitið úr hesi kanning er treystitalið, sum er eitt roknað tal við støði í vektaðum ávísum frá spurnakanningum fyri teir fýra vinnubólkarnir og spurnakanning fyri brúkarar.
Barometrið er sostatt ikki ein uppgerð av veruligum tølum úr búskapinum, men ein spurnakanning um, hvørjar metingar lyklabólkar í samfelagnum hava av gongdini í búskapinum og um sína egnu fíggjarstøðu, bæði gongdini júst nú og hvussu bólkarnir meta um vánirnar.
Eitt einstakt tal hevur einans innihald, um sammett verður við søgulig tøl fyri sama spurning. Til at meta, hvørjari legu talið liggur í, er miðalvirðið av øllum málingum higartil upplýst. Miðalvirðið kann sostatt nýtast sum markið millum t.d. jaliga og neiliga meting um búskaparútlitini.
Kanningin verður gjørd soleiðis, at ringt verður til 500-600 tilvildarliga vald húski, og tey svara 15 spurningum um peningalig viðurskifti og teirra metingar um búskapargongdina í Føroyum. Brúkarin hevur 5 og 6 svarmøguleikar til hvønn spurning. Brúkarin kann svara avgjørt játtandi ella sýtandi, minni játtandi ella sýtandi, neutralt ella veit ikki.
Ávísarnir fyri einstøku kanningarnar eru miðaltøl av nettotølum fyri útvaldar spurningar. Ávísin hjá brúkarunum er eitt miðaltal av nettotølunum fyri 4 av 15 spurningum í brúkarakanningini. Teir fýra spurningarnir eru:
- Hvussu væntar tú fíggjarliga støðan hjá tínum/tykkara húsarhaldi broytist næstu 12 mánaðirnar?
- Hvussu metir tú, gongdin í føroyska búskapinum verður næstu 12 mánaðirnar?
- Hvussu metir tú, arbeiðsloysið broytist næstu 12 mánaðirnar? (negativt fortekn)
- Hvussu sannlíkt er tað, at tú/tit koma at spara pening upp næstu 12 mánaðirnar?
Orðalýsingar:
- Nettotal er eitt roknað miðaltal út frá %-býtinum av svarum til hvønn einstakan spurning.
- Ávísi: Við støði í útvaldum nettotølum í hvørjari einstakari kanning verður ein ávísi roknaður. Ávísin verður roknaður sum miðal av nettotølunum. Ávísin kann liggja millum pluss 100 og minus 100.


text:
- Av tí at flestøll tey klassisku, fornu og gomlu málini høvdu kallkynið sum grundlið, ikki hvørkikynið. Hetta er enn livandi í íslendskum, og var enn í enskum í 1600-talinum, har “man” var grundliðið.
- Av tí at nú grundliðið í King James Bíbliuni er “man”, ikki “people”, er tað rætt at brúka “teir” og ikki “tey”, tí “teir” vísir aftur til “menn” á føroyskum, júst sum “they” vísir aftur til “men” á enskum. Orðið “tey” hevði ikki víst aftur til “menn”. Reyðu sokkarnir mugu so bara í klor. Sorry!
- Íslendskt, sum er tað best varðveidda málið av okkara felags norrønu rót, brúkar kallkynið, ikki hvørkikynið, í øllum setningsbygnaði. Hetta sæst í øllum íslendskum Bíblium frá 1584-2008. Men í dag hava innsníktu reyðsokka-skrattarnir eisini fingið førkað íslendsku bíbliuna. (Eg havi so skrivað til og tosað við tveir pastorar og leiðarar í størstu fríkirkjunum í íslandi og biðið teir kvett ALT samand við “prestar”, og teirra “bíbliur” úr Alexandriu, og bara taka og týða King James Bíbliuna beinanvegin, og halda teir “geistligu” av pávanogtil uttanfyri!).
Dømi 1: Rom. 5:1: Réttlættir fyrir trú höfum vér því frið við Guð…
Dømi 2: Matt. 14:21: En þeir, sem neytt höfðu, voru um fimm þúsund karlmenn, auk kvenna og barna.
( Íslendingar telja enntá við kallkyninum, Einn, tveir, þrír, fjórir, fimm, .. )
- Gamalt føroyskt mál var kallkyns-yvirráðandi. Gomul føroysk orðtøk eru øll við “maður” sum grundlið, ongantíð “fólk”, ella “menniskja”, ella “tey”. Tí eitur tað “teir”, ikki “tey”, tá ið tú vísir aftur til grundliðið.
Dømi:
Latur er hann, ið lognina lastar
Maður eigur at verða føddur og ikki gøddur
Maður er mans gaman
Maður kemur í mans stað
Mangur er deyðs mans arvingi og ikki er deyðs mans bróðir
So argast hvør, sum hann eldist
Tjóvur trýr, at hvør maður stjelur
Tungt er gamla manna fall
Knívleysur maður er lívleysur
Ungur nemur, gamal fremur
Ymiskt er mansins tykki
Ymiss er mansins eydna
Tað blíðkar fyri hugaðum monnum
Tað, ið ungur nemur, hann gamal fremur
Teir byggja land, ið liva.
Um reyðsokkurin finnur 1, ella 2 við “tey”, ella “tær”, ja so eru tey yngri enn 1950 (tá ið alt fór vríggjandi eftir liðini til helvitis við Elvis. Og um tað eri eg púra vísur!)
- Lesarin verður støðugt mintur á Bíbliunnar heilnomu læru um, at maðurin er yvir konuni í øllum lutum. (1. Cor. 11:3; Eph. 5:24 FKJ)
- Dagsins sokallaða javnstøðusamfelag er nakað spildurnýtt, sum Guð IKKI hevur sent, men Satan; hvat eisini ávøkstirnir av tí so klárt bera boð um.
- Av tí at javnstøða og kvinnu-yvirráðan er óbíbilskt, ja sataniskt, og eigur at vísast staðiliga aftur við heilnomum orðum. Konur eiga at vera undirgivnar (lýdnar) monnum sínum í øllum lutum (Eph. 5:24 FKJ).
- Vil nakar Jezabels-persónur andmæla, so merkir maður í grundini eisini menniskja, men í fyrsta lagi maður; júst sum eisini raðfylgjan í Guðs skapan var.
- Av tí at meinigheitirnar í dag eru vorðnar sjúkar Jezabels-meinigheitir gjøgnum kvinnu-yvirráðan, sum er óbíbilskt, og mugu tí lata seg vaska við Guðs orði.
- Tá ið tað stendur, at Jesus talaði við fólkið (hvørkikynsorð) ella mannamúgvuna (kvennkynsorð), tá er “tey” nýtt. Hetta er rætt og logiskt.
- Har tað ikki verður uppgivið, hvør ávarpaður verður, er “teir” nýtt; hetta av tí at Guð skapaði Adam at ráða og gav ikki Evu líkarætt við Adam, men segði við hana, at maðurin skuldi stjórna yvir henni. (Genesis. 3:16)
- Í brøvunum, har Paulus aloftast ávarpar brøðurnar; ongantíð systkinini, verður “teir” nýtt allan vegin ígjøgnum inntil nakað annað verður uppgivið. Hetta er rætt og logiskt.
- Av tí at hvørkikyns-málsnið endatíðarinnar frosksvølgjandi reyðsokka og gudloysinga signalerar høvdleysa javnstøðu, hvat IKKI er Guðs ordningur, eiheldur nakrantíð verður.
- Satan roynir í hesum endatíðardøgum at bróta niður mans-myndina, hetta fyri at bróta niður familjuna; hetta tí at fær hann brotið mans-myndina, so morlast alt, sum er undir manninum sundur, eisini. Javnstøðan er høvuðs-vápn Satans. Hon hoyrir ikki heima í Guðs orði, men man brátt smelta í brennandi hita og renna niður aftur í avgrundina, haðan hon so slímsliga kreyp upp.
- Av tí at Hin Føroyska King James skal vera rein, bein, og ósmittað av Guðs-avnoktandi, Guðs-fíggindarliga tíðarandanum og umboða Guðs óbroytiligu ordningar fyri einum rangvørgum heimi við fullari ferð á helvitisleið við umvending so dyggiliga fyri neyðini.
- At brúka eitt kallkyns-yvirráðandi mál í Bíbliuni er ikki burturvið, men sera rætt og í tráð við Guðs ordning og Guðs orð sum heild.
– Eg og hús mítt vilja tæna Harranum..
– Einarkonumenn..
– Teir, sum vórðu mettaðir, vóru fimm túsund menn..
– Konurnar skulu tiga í samkomuni..
Leivdir frá einum 2000 ára gomlum lívsmynstri?
Nei, bara tað, sum var frá skapanar morgni inntil fyri heilt kortum.
– Men vit liva eisini í tí tíðini, sum skriftin samanber við Sodomu og Gomorrhu og dagar Nóah.
Men á, hvat hetta eigur at svíða so annars tilforkitlaði oyru.
Kallkyns-yvirráði og leiðsla er Guðs egni opinberaði vilji:
- Guð Faðir er kallkyn.
- Jesus Christus er kallkyn.
- Halgi Andin er kallkyn.
- Guð segði við Evu, at maðurin skuldi stjórna yvir henni. (Genesis. 3:16)
- Guð valdi sær Móses, ein mann.
- Guð bað Móses leggja hendur á Josjua, ein mann.
- Allir teir stóru prophetarnir í G.T. eru menn.
- Allir teir lítlu prophetarnir í G.T. eru menn.
- Fedrarnir, Ábraham, Ísaakur og Jákob, eru menn.
- Teir tólv ættarfedrarnir eru menn.
- Allir hinir tólv ápostlar Lambsins eru menn.
- Allir hinir sjeyti, sum Christus sendi út, vóru menn.
- Hinir sjey deknarnir, sum apostlarnir valdu í Gern. Apostlanna kap. 6, vóru allir menn.
- Guð sigur, at frálærarar í kirkjuni skulu vera menn, og konur skulu vera í friði.
- Allir biskupar (umsjónarmenn) hjá Guði eru menn, tí Guð sigur, at teir skulu vera einarkonu-menn.
(uttan mun til broyttar reglugerðir, sum “øll” (ikki longur allir) hava skrivað undir).
- Allir deknar hjá Guði eru menn, tí Guð sigur, at teir skulu vera einarkonu-menn.
(uttan mun til broyttar reglugerðir sum ófrelst, pátrúgvin kirkjuráð hava skrivað undir).
- Hinir hundrað og fýrati fýra túsund innsiglaðu Lambsins eru allir menn, tí tað stendur skrivað: Hesir eru teir hvørjir ei vórðu dálkaðir við kvinnum.
- Teir 24 elstu í himli eru allir menn.
- Guð brúkti 40 menn at skriva Bíbliuna.
– Sig so “oy”, “au”, “ey” og spotta. Tað verður uppá tína rokning. Fakta er fakta, eisini í 2011.
Guð gav hvørjum barni eina mammu, ikki nakrar sissy barnapeddagoggar!
Guð sendi mannin til arbeiðis og kallar HANN forsyrgjaran, – ikki konuna! Hennara pláss var, er og verður heimið og børnini. Djevulin sendir í dag ígjøgnum almennar stovnar allar konur til arbeiðis, og blakar børnini á stovn, og tað KEMUR at enda GALIÐ!
Lat so hvønn ein endatíðar tíðarandaríðandi reyðsokk spýggja handan devulin út úr sær og kenna sítt Guð-givna pláss!!
Eg standi so við Guðs orð; við ella uttan Evu.
Hvar standa tygum?